text:
Милли банктың күсмә ҡабул итеүҙәре Әбйәлил районында башлана
Бөгөн, 28 июндә, Башҡортостандың Әбйәлил районы үҙәге Асҡарҙа банк хеҙмәте буйынса консультация үткәреләсәк. Сараны коммерция кредит ойошмаларынан коллегалары менән берлектә БР Милли банкы белгестәре алып барасаҡ.
Банк хеҙмәткәрҙәре менән осрашыуға урындағы һәм яҡын-тирәләге ауылдар халҡы, шулай уҡ йәмәғәт ойошмалары, уҡыу йорттары һәм эшлекле даирә вәкилдәре саҡырыла.
Финанс консультанттар ҡулланыусыларҙы кредитлау, эшҡыуарлыҡҡа, шәхси ярҙамсы хужалыҡ һәм торлаҡ төҙөлөшөн үҫтереүгә ярҙам саралары һәм башҡалар тураһында тулы мәғлүмәт бирәсәк.
Асҡар ауылындағы был сара Башҡортостандың Көньяҡ урал райондарындағы күсмә ҡабул итеүҙәр серияһын асасаҡ. Иртәгә, 29 июндә, бындай осрашыу — Баймаҡ ҡалаһында, 30 июндә Хәйбулла районының Аҡьяр ауылында үтәсәк, тип хәбәр иттеләр БР Милли банкыһының матбуғат хеҙмәтенән.
Ҡабул итеүҙәр халыҡтың финанс яҡтан мәғлүмәтлелеген арттырыу һәм 2011–2015 йылдарға Көньяҡ Уралдың социаль-иҡтисади үҫеше программаларына ярашлы үткәрелә.


c: text/html

text:
Фото:
Сибайҙа БР Президенты ҡарамағындағы Инвестицион мөхитте яҡшыртыу буйынса йәмәғәт советы ултырышы башланды
Фото:
Сибайҙа Башҡортостан Президенты ҡарамағындағы Инвестицион мөхитте яҡшыртыу буйынса йәмәғәт советы ултырышы асылды. Көн тәртибенә ҡуйылған төп мәсьәлә — Рәсәйҙең Бөтә донъя сауҙа ойошмаһына инеүенең республика иҡтисадына йоғонтоһо, шулай уҡ Муниципаль берәмектә уңайлы инвестицион мөхитте тәьмин итеү буйынса урындағы үҙидара органдары эшмәкәрлеге стандартын индереү һөҙөмтәләре.
Сираттағы, иҫәп буйынса өсөнсө, ултырыш «Урал аръяғы-2012» төбәк-ара форумы сиктәрендә үткәрелә. Ул федераль һәм төбәк власы органдары вәкилдәре ҡатнашлығында киңәйтелгән форматта үтә.
Башҡортостан Президенты Рөстәм Хәмитов беренсе булып һүҙ алды. Артабан «Эшлекле Рәсәй» дөйөм Рәсәй йәмәғәт ойошмаһы президенты Александр Галушканың, Башҡортостан Президенты советнигы — Башҡортостан Президентының инвестицион хеҙмәттәшлек мәсьәләләре буйынса махсус вәкиле Андрей Назаровтың, Башҡортостандың Сауҙа-сәнәғәт палатаһы президенты Юрий Пустовгаровтың, РФ Дәүләт Думаһы депутаты Рафаэль Мәрҙәншиндың, форумда ҡатнашыусы башҡа кешеләрҙең сығышы көтөлә.

robotstxt: allowed

filter: keep


text:
Фото:
Рөстәм Хәмитов Бөрйән районының мәҙәниәт һәм спорт объекттарында булды
Фото:
Башҡортостан Президенты Бөрйән районының Иҫке Собханғол ауылында район Мәҙәниәт һарайының эшмәкәрлеге менән танышты. Республика етәксеһе мәҙәниәт учреждениеһының тамашасылар һәм спорт залдарын ҡараны. Башҡортостан Президенты спорт залының ҡаралмаған хәленә иғтибар итте. Рөстәм Хәмитов район хакимиәте башлығы Динир Әхмәтйәновҡа залды капиталь ремонтлау мәсьәләһен ентекләп эшләргә ҡушты.
Шулай уҡ республика етәксеһе «Урал» физкультура-сәләмәтләндереү комплексында булды, ул 2013 йылдың декабрендә асылған. Был яңы заманса спорт комплексы бассейн, күнекмә залы һәм уйын төрҙәре өсөн зал менән йыһазландырылған. Рөстәм Хәмитов был физкультура комплексында спорт үҫеше өсөн шарттар менән ҡәнәғәт ҡалды.
Республика башлығы шулай уҡ район ҡунаҡтары һәм халҡы өсөн уңайлы туристик зонаны булдырыуға шәхси инвесторҙарҙың өлөшөн баһаланы. Рөстәм Хәмитов Иҫке Собханғол ауылында 50 ҡунаҡхана бүлмәһе иҫәпләнгән ҡунаҡхана комплексы төҙөлөшөн ҡараны. Бер үк ваҡытта бында 100 кеше урынлаша ала. Бинала конференц-холл һәм ресторан ҡаралған.
Ҡунаҡхана Ағиҙел йылғаһы буйында хозур тәбиғәт мөйөшөндә туристарҙы ҡабул итәсәк. Уны шәхси эшҡыуар Марс Юлбарыҫов төҙөй. Ул Кинйә Арыҫланов исемендәге хәйриә фондын етәкләй һәм ун йылдан ашыу райондың төрлө туристик һәм социаль сараларына матди ярҙам күрһәтә. Планлаштырыу буйынса, быйыл асыласаҡ ҡунаҡхана комплексы район халҡын һәм ҡунаҡтарҙы юғары кимәлдә хеҙмәтләндерә аласаҡ.


text:
Семен Елистратов Рәсәйҙең Конькиҙа йүгереүселәр союзы кубогында тәүге дистанцияла еңеү яуланы
ӨФӨ, 2015 йыл, 25 сентябрь. /«Башинформ» мәғлүмәт агентлығы, Дмитрий Слезин/.
Мәскәү өлкәһенең Коломна ҡалаһында шорт-трек буйынса Рәсәйҙең Конькиҙа йүгереүселәр союзы кубогы башланды.
1500 метрлыҡ араға ир-егеттәр араһында Башҡортостандан Семен Елистратов беренселекте бирмәне. Ул Руслан Захаровты һәм Владимир Григорьевты уҙып китте.
Коломна ҡалаһындағы кубок — Канадала үтәсәк шорт-трек буйынса Донъя кубогының тәүге ике этабы өсөн һайлап алыу туры.


text:
Өфөлә Дәүләт тарихи музей фондынан һуғыш йылдары плакаттары һәм һүрәттәр күргәҙмәһе асыла
ӨФӨ, 2015 йыл, 29 апрель. /«Башинформ» мәғлүмәт агентлығы, Ләйлә Аралбаева/.
Кесаҙна, 30 апрелдә, Башҡортостандың Милли музейында «1941-1945 йылдарҙағы Бөйөк Ватан һуғышы рәссамдарының плакаттары һәм һүрәттәре» күргәҙмәһе асыла. Мәскәүҙең Дәүләт тарихи музейы фонды материалдарынан торған күргәҙмә Бөйөк Еңеүҙең 70 йыллығына бағышланған.
Беренсе бүлек һуғыш йылдарындағы плакаттарға арналған. Улар үҙенсәлекле тарихи сығанаҡ, һуғыштың тәүге көндәренән аҙағынаса яу юлын сағылдырған йылъяҙма булып тора.
Бөйөк Ватан һуғышының художестволы йылъяҙмаһының икенсе өлөшөн фронт һүрәттәре тәшкил итә. Тарихи музейҙа фронт һүрәттәренең үҙенсәлекле коллекцияһы һаҡлана. Рәссамдар алғы һыҙыҡта, партизан отрядтарында, госпиталдәрҙә эшләгән. Улар — һалдаттарҙың һәм офицерҙарҙың, табиптарҙың һәм шәфҡәт туташтарының, партизандарҙың, азат ителгән ауылдарҙағы кешеләрҙең портреттары; фронттағы көнкүреш, емерелгән ҡалалар һәм архитектура һәйкәлдәре.
Күргәҙмә иртәнге сәғәт 11-ҙә асыла. Адресы: Совет урамы,14. Телефон: 273-50-27. Музей көндөҙгө сәғәт 11-ҙән киске 6-ға, шәмбе көндөҙгө 1-ҙән киске 9-ға ҡәҙәр эшләй. Йәкшәмбе — ял көнө.


text:
Республика парламентында ете яңы закон проекты ҡаралды
Бөгөн БР Дәүләт Йыйылышы–Ҡоролтай депутаттары өс даими комитеттың ултырышында ете яңы закон проектын тикшерҙе. Дәүләт төҙөлөшө буйынса комитет беренсе уҡыуҙа “Башҡортостан Республикаһында балалар хоҡуғы буйынса уполномоченный тураһында” БР Законын, шулай уҡ “Башҡортостан Республикаһында норматив хоҡуҡи акттар тураһында”, “Башҡортостан Республикаһы Дәүләт Йыйылышы –Ҡоролтайы тураһында” БР Закондарына һәм “Башҡортостан Республикаһында дәүләт граждандар хеҙмәте тураһында” БР законының 7-се статьяһына үҙгәрештәр индереү тураһында закон проекттарын хупланы.
БР Дәүләт Йыйылышы-Ҡоролтайҙың Урындағы үҙидара һәм йәмәғәт берләшмәләре буйынса комитеты “Башҡортостан Республикаһында байрам һәм иҫтәлекле көндәр, профессиональ байрамдар һәм башҡа билдәле даталар тураһында” БР Законының 3-сө һәм 1-се статьяларына үҙгәрештәр индереү тураһында” закон проекты менән Башҡортостан Республикаһының Конституция көнөн (24 декабрь) “Байрам көндәренән” “Иҫтәлекле көндәргә” күсерергә тәҡдим итә.
Мәғариф, фән, мәҙәниәт, спорт һәм йәштәр эштәре буйынса комитет “Мәҙәниәт тураһында”, “Башҡортостан Республикаһында ижади хеҙмәткәрҙәр һәм ижади союздар тураһында” БР Закондарына үҙгәрештәр индереү тураһында тәҡдим индерәсәк.


text:
БДУ-ның филология факультетында яңы кафедра булдырылды
Башҡорт дәүләт университетының филология факультетында рус әҙәбиәте һәм нәшриәт эшмәкәрлеге кафедраһы булдырылды. Кафедра мөдире вазифаһын башҡарыусы итеп филология фәндәре докторы, профессор Валерий Пугачев тәғәйенләнде.
Яңы кафедра рус әҙәбиәте һәм фольклоры кафедраһы менән ХХ быуат рус әҙәбиәте тарихы кафедраһын берләштереү һөҙөмтәһендә булдырылды, тип хәбәр иттеләр юғары уҡыу йортоноң матбуғат хеҙмәтенән.
«Берләштереү буйынса проект хаҡында 2012 йыл аҙағынан уҡ билдәле булды. Университеттың Ғалимдар советы үҙгәртеп ҡороу тураһында ҡарар ҡабул итте. Тәү сиратта был оптималләштереү һәм факультет эшмәкәрлегенең һөҙөмтәлелеген арттырыу өсөн эшләнде. Рус әҙәбиәте һәм нәшриәт эшмәкәрлеге кафедраһында ике кафедраның да уҡытыусылары тулы составта эшен дауам итәсәк, тип планлаштырыла», тип хәбәр иттеләр филология факультеты деканатынан.


text:
Туймазыла мирауай судьяға ҡарата енәйәт эше ҡуҙғатылды
Туймазыла эскән килеш руль артына ултырыусыға урындағы полиция хеҙмәткәрҙәре административ протокол төҙөй. Закон буйынса уның водитель таныҡлығы тартып алынырға тейеш була.
Тәртип боҙоусы суд вәкилдәре менән һөйләшеп ҡарамаҡсы итә. Тейешле сумма аталғас, полицияға хәбәр итә. Тикшереү барышында судьяның тәртип боҙоусынан мәсьәләне хәл итеү өсөн 20 мең һум аҡса талап итеүе асыҡлана.
Фемида хеҙмәтсеһе вәғәҙә ителгән аҡсаны тапшырғанда ҡулға алына. Судьяларҙың ҡағылһыҙлыҡ статусы булғанлыҡтан тикшереү оҙаҡҡа һуҙыла. Әле ғәйепләнеүсенең ошоға оҡшаш башҡа енәйәттәрҙә ҡатнашыу ихтималлылығы булыу-булмауы хаҡында дәлилдәр йыйыла. Тиҙҙән хөкөм ҡарары сығарыласаҡ. Закон буйынса уға 12 йылға тиклем иректән мәхрүм ителеү янай.


text:
Студенттарға ярҙам программалары конкурсы иғлан ителде
БР Йәштәр сәйәсәте, спорт һәм туризм министрлығы урта һәм юғары профессиональ белем биреү учреждениеларында студенттарҙы яҡлауға һәм йәштәр клубтарының һәм үҙәктәренең эшмәкәрлеген үҫтереүгә йүнәлтелгән программаларҙың республика конкурсын үткәрә. Был конкурстың маҡсаты – студент йәштәр менән эшләү формаларын һәм ысулдарын камиллаштырыу, уларҙы социаль мөһим эшмәкәрлеккә ылыҡтырыу һәм студенттар үҙидараһын үҫтереү.
Программалар проекттары дәүләт урта һәм юғары профессиональ белем биреү учреждениеларынан, шулай уҡ дәүләт аккредитацияһы алған дәүләттеке булмаған уҡыу йорттарынан 15 февралгә тиклем ҡабул ителә.
Юғары уҡыу йорттары араһында эштәр түбәндәге номинациялар буйынса ҡараласаҡ: “Башҡортостан Республикаһында КВН хәрәкәтен үҫтереү”, “Йәштәрҙе эшҡыуарлыҡ эшмәкәрлегенә ылыҡтырыу”, “Башҡортостан Республикаһы биләмәһендәге юғары профессиональ белем биреү учреждениеларында ирекле (волонтерлыҡ) эшмәкәрлеген үҫтереү”, “Студенттар отрядтарын үҫтереү”, “Башҡортостан халыҡтарының этномәҙәниәте”. Урта махсус уҡыу йорттары программаларының тематикаһы төрлө булыуы мөмкин.
Конкурсҡа материалдар Өфө ҡалаһы, Ленин урамы, 10, 24-се кабинет адресы буйынса ҡабул ителә.
Еңеүселәр үҙ программаларын тормошҡа ашырыу өсөн аҡсалата приз аласаҡ.
Конкурс буйынса ентеклерәк мәғлүмәт менән www.minsport02.ru сайтында танышырға мөмкин.


text:
Фото:
Ырымбур өлкәһендә «Ҡан-ҡәрҙәштәргә — китап» акцияһы уҙҙы
Фото:
ӨФӨ, 2015 йыл, 7 сентябрь. /«Башинформ» мәғлүмәт агентлығы, Ләйлә Аралбаева/.
Башҡортостанда «Ҡан-ҡәрҙәштәргә — китап» акцияһы дауам итә. Ырымбур өлкәһендә башҡорт мәҙәниәте байрамы булды. Шағирә, Шәйехзада Бабич исемендәге премия лауреаты, «Башҡортостан» гәзитенең әҙәбиәт һәм мәҙәниәт бүлеге мөдире Лариса Абдуллина Ҡоролтайҙың урындағы башҡарма комитетына сәхнә тултырып китаптар бүләк итте. Ырымбур башҡорттары Башҡортостан журналистарына рухи байлыҡ алып килгәндәре өсөн ихлас рәхмәт һүҙҙәрен еткерҙе.
«Башҡорт теле буйынса ҡулланмалар, шиғыр һәм проза әҫәрҙәре йыйынтыҡтары, Башҡортостан тарихы буйынса әҫәрҙәр, «Башҡортостан», «Киске Өфө» гәзиттәре, «Ватандаш», «Ағиҙел» журналдары мотлаҡ үҙ уҡыусыһын табыр, тип ышанам», — тине Ырымбур өлкәһе башҡорттары ҡоролтайының башҡарма комитеты ағзаһы Миңнулла Ғәбитов.
Иҫегегеҙгә төшөрәбеҙ, Әҙәбиәт йылына арналған проект Силәбе, Ырымбур, Һамар, Һарытау, Ҡурған өлкәләре, Пермь крайы китапханалары һәм мәктәптәре өсөн башҡорт телендәге китаптар йыйыуҙы күҙ уңында тота. Акцияны ойоштороусылар — Башҡортостандың Матбуғат һәм киң мәғлүмәт саралары агентлығы, Зәйнәб Биишева исемендәге Башҡортостан «Китап» нәшриәте, «Башҡортостан», «Йәшлек» гәзиттәре, «Шоңҡар» журналы. Республиканан ситтә йәшәүсе башҡорттарҙың күп һанлы мөрәжәғәттәре ошо акцияны иғлан итеүгә нигеҙ булған.
Июлдә бер төркөм яҙыусылар, «Башҡортостан» гәзите хеҙмәткәрҙәре Силәбе өлкәһенә барҙы. Шағир һәм драматург Салауат Әбүзәр, сатирик Венер Исхаҡов, прозаик Айгиз Баймөхәмәтов Арғаяш, Ҡоншаҡ райондарында, Силәбе ҡалаһында ижади осрашыуҙар үткәрҙе. Һәр осрашыуҙа махсус йыйылған китаптар тапшырылды.


text:
Рөстәм Хәмитов йөрәк сирҙәре буйынса I Рәсәй форумында ҡатнашыусылар менән осрашты Фото: Олег Яровиков
Рөстәм Хәмитов йөрәк сирҙәре буйынса I Рәсәй форумында ҡатнашыусылар менән осрашты
Рөстәм Хәмитов йөрәк сирҙәре буйынса I Рәсәй форумында ҡатнашыусылар менән осрашты Фото: Олег Яровиков
ӨФӨ, 2016 йыл, 7 октябрь. /«Башинформ» мәғлүмәт агентлығы, Александр Смирнов/.
6 октябрҙә Республика йортонда Башҡортостан Башлығы Рөстәм Хәмитов Рәсәй медицина фәндәре академияһы академигы Ренат Аҡсурин, Йөрәк ауырыуҙарын өйрәнеү буйынса милли ойошма рәйесе Сергей Терещенко, Профилактик медицина дәүләт фәнни-тикшереү үҙәге директоры Сергей Бойцов, Белоруссия медицина фәндәре академияһы академигы Юрий Островский һәм Рәсәй геронтология фәнни-клиник үҙәге директоры Ольга Ткачёва менән осрашты. Улар Өфөләге Конгресс-холда уҙғарылған йөрәк сирҙәре буйынса I Рәсәй форумында ҡатнашты.
Йөрәк-ҡан тамырҙары сирҙәрен иҫкәртеү һәм дауалау, республикала берҙәм кардиология хеҙмәтен булдырыу, юғары технологиялы медицина хеҙмәттәре спектрын киңәйтеү һәм Башҡортостандың алыҫ райондарында медицина ярҙамын күрһәтеү системаһын камиллаштырыу мәсьәләләре тикшерелде.
– Алға барырға тырышабыҙ: эшләйбеҙ, финанслайбыҙ, ойошторабыҙ, сәләмәт йәшәү рәүешен пропагандалайбыҙ. Эштәр һәйбәт килеп сыға. Беҙ кардиология диспансеры белгестәре һәм эксперттары менән эшләйбеҙ. Кешеләрҙең ғүмерен һаҡлап ҡалырға кәрәк. Был – иң мөһиме, – тине Рөстәм Хәмитов. – Туғыҙ ай эсендә беҙ уҙған йыл менән сағыштырғанда 1,5 мең кешегә аҙыраҡ юғалттыҡ. Һаулыҡ һаҡлауҙың бөтә йүнәлештәре буйынса әүҙем эшләгәнебеҙ өсөн байтаҡ ғүмер һаҡлап ҡалынды.
Һуңғы өс йылда республикала юғары технологиялы операциялар һаны өс тапҡырға артты, тип билдәләне республика Башлығы. Йыл һайын ошо маҡсатта ҡаҙнанан 1 миллиард һум самаһы аҡса йүнәлтелә.
– Бынан тыш, кардиология диспансерын реконструкциялау күҙаллана. Заманса операция залдары, ҡорамалдар булған комплекс төҙөйәсәкбеҙ. Ике-өс йыл эсендә ошо эште башҡарып сығырға тейешбеҙ. Әле проектлау бара, – тип һөйләне Рөстәм Хәмитов.
Ғалимдар менән бергә Урал аръяғында кардиология хеҙмәтен булдырыу мәсьәләһе тикшерелде. Төбәк етәксеһе Башҡортостандың Һаулыҡ һаҡлау министрлығына ошо теманы өйрәнергә ҡушты.
Ғалимдар фекеренсә, бөгөн Башҡортостан илдә һаулыҡ һаҡлау мәсьәләләренә, шул иҫәптән кардиология хеҙмәтен булдырыуға ҙур иғтибар бүленгән алдынғы төбәк булып тора.
– Шундай ярҙам булдырыу ике йыл эсендә йөрәк сирҙәренән үлем кимәлен 25 процентҡа түбәнәйтергә мөмкинлек бирәсәк. Дауаханаға һалыу осраҡтары кәмейәсәк, һаулыҡ һаҡлауға йөкләмә 15 процентҡа түбәнәйәсәк, – тине Йөрәк ауырыуҙарын өйрәнеү буйынса милли ойошма рәйесе Сергей Терещенко. – Ошондай ярҙам булдырыу буйынса үҙ өҫтөгөҙгә ҙур яуаплылыҡ алғанығыҙ өсөн рәхмәт! Киләсәктә һеҙгә бөтә илдән тәжрибә уртаҡлашырға килерҙәр, тип уйлайым.


text:
Һалым инспекцияһының эшен онлайн режимында күҙәтеп була
Федераль һалым хеҙмәтенең Башҡортостан буйынса идаралығы сайтында һалым инспекциялары операция залдарының эше онлайн-трансляцияла ойошторолған.
Федераль һалым хеҙмәтенең Башҡортостан буйынса идаралығы матбуғат хеҙмәте фаразлауынса, «Операция залдары онлайн» яңы интерактив сервисы һалым түләүселәргә хеҙмәтләндереү залдарының тулылығын баһаларға һәм инспекцияға үҙенә уңайлы ваҡытта килергә мөмкинселек бирәсәк.
Әлеге ваҡытта интернет-сервис Өфө, Стәрлетамаҡ һәм Нефтекама ҡалаларында урынлашҡан инспекцияларҙың туғыҙ операция залының эшен күҙәтергә мөмкинселек бирә. Ҡалған инспекцияларҙы онлайн-трансляцияға йыл аҙағына тиклем тоташтырырға планлаштырыла.


text:
Салауатта социаль мәсьәләләр буйынса граждандарҙы ҡабул итеү ойошторола
ӨФӨ, 2015 йыл, 10 март. /«Башинформ» мәғлүмәт агентлығы, Артур Басиров/.
11 мартта Салауатта республиканың бер нисә ведомствоһы граждандарҙы ҡабул итә. Был хаҡта ҡала хакимиәте хәбәр итте.
Салауаттар Башҡортостандың Юстиция эштәре буйынса дәүләт комитеты, Һаулыҡ һаҡлау министрлығы, Хеҙмәт һәм халыҡты социаль яҡлау министрлығы, Ер һәм мөлкәт мөнәсәбәттәре министрлығы, Рәсәй Пенсия фондының республика буйынса бүлексәһе һәм Башҡортостандың дәүләт юридик бюроһы белгестәренә һорауҙар менән мөрәжәғәт итә ала.
Граждандарҙы ҡабул итеү Ленин урамы, 2 адресы буйынса иртәнге сәғәт 10-да башлана.


text:
Республикала йәнә ямғыр яуыуы һәм көслө ел сығыуы көтөлә Фото: Андрей Старостин
Республикала йәнә ямғыр яуыуы һәм көслө ел сығыуы көтөлә
Республикала йәнә ямғыр яуыуы һәм көслө ел сығыуы көтөлә Фото: Андрей Старостин
ӨФӨ, 2015 йыл, 8 июнь. /«Башинформ» мәғлүмәт агентлығы, Гөлфиә Акулова/.
Башҡортостанда йәнә ямғыр яуасаҡ һәм көслө ел сығасаҡ. Рәсәй Ғәҙәттән тыш хәлдәр министрлығының республикалағы баш идаралығы мәғлүмәттәре буйынса, 9 июндә һауа шарттарының боҙолоуы күҙаллана.
Был көндө төбәк биләмәһендә урыны менән ҡыҫҡа ваҡытлы ямғыр яуасаҡ, ел көнбайыштан секундына 8-13 метр тиҙлектә иҫәсәк, ваҡыты менән секундына 16-21 метрға етәсәк. Рәсәй Гидрометеорология үҙәге синоптиктары күҙаллауынса, һауа температураһы көндөҙ — 22, төндә 10 градус йылы буласаҡ.
Ошондай һауа шарттарында электр тапшырыу линияларының өҙөлөүе, насар нығытылған ҡоролмаларҙың емерелеүе, юл-транспорт ваҡиғаларының булыуы ихтимал. Электр тапшырыу линияларынан, ағастарҙан ситтәрәк йөрөргә, йәйәүлеләргә һәм водителдәргә юлдарҙа иғтибарлы булырға кәңәш ителә.
Аҙнаның икенсе яртыһында төбәктә ямғырҙар туҡтаясаҡ, ял көндәрендә йылытасаҡ. Йәкшәмбе, 14 июндә, 25 градус йылы буласаҡ.


text:
2012 йылда студенттарға стипендиялар арттырыласаҡ
Студенттарҙың стипендиялары 2012 йылда 26 процентҡа артасаҡ.
— Федераль, шулай уҡ Башҡортостан Республикаһының власть органдары ҡарары менән стипендия фонды 1 ғинуарҙан – 20 процентҡа, 1 октябрҙән йәнә алты процентҡа арттырыласаҡ, — тип белдерҙе БР финанс министры Рузалия Хисмәтуллина, интернет ҡулланыусыларҙың һорауҙарына яуап биреп. Традицион онлайн-конференция кисә «Ижтимағи электрон гәзит» сайтында үтте.
Рузалия Хисмәтуллинаның билдәләүенсә, 2012 йылға республика ҡаҙнаһының сығымдар өлөшөн формалаштырғанда бюджет өлкәһе хеҙмәткәрҙәренә хеҙмәт хаҡын арттырыу ҙа иҫәпкә алынған. Ағымдағы йылда уларҙың эш хаҡы ике тапҡыр күтәрелде: 1 ғинуарҙан һәм 1 октябрҙән. Финанс министрлығы башлығы, уҡытыусыларға эш хаҡын арттырыуға средстволар, шулай уҡ мәктәпкәсә белем биреү учреждениелары хеҙмәткәрҙәренә өҫтәмәләр республика бюджетында тулы күләмдә һалынған, тип айырым билдәләп үтте.


text:
Күренекле ғалимдар исемендәге премияларға эштәр ҡабул итеү дауам итә
БР Фәндәр академияһында Башҡортостандың күренекле ғалимдары исемендәге 2010 йылғы премияларға дәғүә итеүгә эштәр ҡабул итеү дауам итә: Зәки Вәлиди исемендәге премияға – социаль һәм гуманитар фәндәр өлкәһендәге мөһим эштәр өсөн, Сергей Гаврилов исемендәге премияға – техник фәндәр өлкәһендәге мөһим эштәр өсөн һәм Андрей Трофимук исемендәге премияға – нефть геологияһы өлкәһендәге мөһим эштәр өсөн.
Премияға дәғүә итеүгә индивидуаль авторҙарҙан да, шулай уҡ ғилми коллективтарҙан да эштәр ҡабул ителә. Коллектив эштәр тәҡдим иткәндә төп авторҙар һаны өс кешенән артмаҫҡа тейеш. Элек Башҡортостан һәм Рәсәйҙең Дәүләт һәм исемле премияларына лайыҡ булған эштәр конкурсҡа ҡабул ителмәй.
Премиялар биреү тураһында ҡарар, шулай уҡ тәҡдим ителгән эштәргә ҡыҫҡаса аннотациялар «Вестник Академии наук РБ» журналында баҫылып сығасаҡ. Еңеүселәргә дипломдар БР Фәндәр академияһының дөйөм йыйылышында тапшырыласаҡ. Материалдар 15 февралгә тиклем ҡабул ителә.


text:
Рөстәм Хәмитов Һаулыҡ һаҡлауҙы ойоштороу һәм идара итеү юғары мәктәбе етәксеһе Гүзәл Улумбекова менән осрашты Фото: Башҡортостан Башлығының матбуғат хеҙмәте
Рөстәм Хәмитов Һаулыҡ һаҡлауҙы ойоштороу һәм идара итеү юғары мәктәбе етәксеһе Гүзәл Улумбекова менән осрашты
Рөстәм Хәмитов Һаулыҡ һаҡлауҙы ойоштороу һәм идара итеү юғары мәктәбе етәксеһе Гүзәл Улумбекова менән осрашты Фото: Башҡортостан Башлығының матбуғат хеҙмәте
ӨФӨ, 2016 йыл, 11 март. /«Башинформ» мәғлүмәт агентлығы, Александр Смирнов/.
Республика йортонда Башҡортостан Башлығы Рөстәм Хәмитов Һаулыҡ һаҡлауҙы ойоштороу һәм идара итеү юғары мәктәбе етәксеһе Гүзәл Улумбекова менән осрашты. Осрашыуҙа Башҡортостандың һаулыҡ һаҡлау системаһын үҫтереү мәсьәләләре тикшерелде.
– Аналитика эшмәкәрлеге буйынса эштәрҙе ойоштороу йәһәтенән, хәлде баһалау буйынса һорауҙарыбыҙ байтаҡ. Ошо өлкәлә белгестәр етешмәй, – тине Рөстәм Хәмитов. – Электән килгән бер нисә проблема бар. Атап әйткәндә, ғүмерҙең ҡыҫҡалығы һәм үлем күрһәткесенең юғары булыуы. Әлегә бының сәбәптәрен асыҡлап бөтмәнек. Материалдар йыйыу, хәлде баһалау системаһы дөрөҫ ойошторолғанмы, юҡмы икәнлеген аңларға теләйбеҙ. Бер һүҙ менән әйткәндә, һорауҙар күп.
Гүзәл Улумбекова 2014 йыл өсөн Волга буйы федераль округы субъекттары һаулыҡ һаҡлау системаларының һөҙөмтәлелек рейтингын әҙерләүе хаҡында хәбәр итте. Ошо документҡа ярашлы, Башҡортостан, 2013 йыл менән сағыштырғанда бер нисә баҫҡысҡа күтәрелеп, күрһәткестәрен яҡшыртҡан.
– Рәсәй буйынса уртаса алғанда, һеҙҙә туберкулездан үлеү осраҡтары күпкә кәмерәк – 18 процент. Был һәйбәт күрһәткес. Көтөлгән ғүмер оҙонлоғон – 70 йәштең сиген үттегеҙ, – тине Гүзәл Улумбекова. – Шул уҡ ваҡытта Рәсәйҙең һаулыҡ һаҡлауҙы ойоштороусылар йәмғиәте, Башҡортостандың Һаулыҡ һаҡлау министрлығы менән берлектә хәл итеү талап иткән етди проблемалар ҙа бар.
Журналистар менән аралашҡанда Һаулыҡ һаҡлауҙы ойоштороу һәм идара итеү юғары мәктәбе етәксеһе республика Башлығының Башҡортостан райондары һәм ҡала округтары күҙлегенән сығып ғилми анализ һәм аналитика мәғлүмәттәре нигеҙендә һаулыҡ һаҡлау системаһын үҫтереү стратегияһын әҙерләргә һәм республиканың баш табиптары менән тикшергәндән һуң уны тормошҡа ашыра башларға ҡушыуын билдәләне.


text:
Өфөнөң Lumen төркөмө тыңлаусылары менән бергә тыныслыҡ хаҡында йыр ижад итәсәк
ӨФӨ, 2015 йыл, 8 октябрь. /«Башинформ» мәғлүмәт агентлығы, Елена Колоколова/.
Өфөнөң Lumen төркөмө тыңлаусыларына тыныслыҡҡа өндәгән йырҙың һүҙҙәрен яҙыуҙа ҡатнашырға тәҡдим итте. Йырҙың исеме — «Тыныслыҡ тауышы» һәм көйө лә бар. Бары тик куплеттарын яҙырға кәрәк.
Lumen төркөмө фронтмены Тэм Булатов үҙенең видеомөрәжәғәтендә хәбәр итеүенсә, быға йырсыларҙың ижадына табыныусыларҙың хаттары сәбәпсе булған.
Йырҙың текстарын 1 декабргә тиклем golosamira@mail.ru электрон адресына ебәрергә кәрәк.
«Беҙгә хаттар килә башланы, — тип һөйләне «Башинформ» агентлығына Рөстәм Булатов. — Кемдер үҙенең шиғырын ебәрә, икенселәр фекерҙәре менән бүлешергә теләүҙәре хаҡында яҙа. Беҙ иң сағыу образдарҙы, шиғыр юлдарын һайлап аласаҡбыҙ».
Lumen — Рәсәйҙә киң билдәле рок төркөмө. 1998 йылда ойошторолған. 2002 йылда Lumen «Сид һәм Нэнси» йыры менән илдә танылыу яуланы. Төркөм ете студия һәм ете концерт альбомдары сығарған, Рәсәй ҡалалары һәм Бойондороҡһоҙ Дәүләттәр Берләшмәһе илдәре буйлап гастролдәргә йөрөй.


text:
Өфөлө Нияз Фәйзуллин Төркиәлә «алтын» яуланы
Төркиәнең Анкара ҡалаһында бокс буйынса «Премьер-министр» халыҡ-ара турниры үтте.
91 килограмдан ашыу ауырлыҡ категорияһында беренсе урынды өфөлө Нияз Фәйзуллин яуланы. Финалда Нияз Иран спортсыһы Махри Горбанины ваҡытынан алда еңде ( I раундта секундант көрәштән баш тартты).
Йәнә бер «алтын»ды тағы бер рәсәйле – Максим Ғәзизов яулай алды (75 килограмға тиклем ауырлыҡ категорияһында).
Рәсәйҙең тағы дүрт бокссыһы «көмөш» наградаларға лайыҡ булды (Бэлик Галанов, 48 кг; Евгений Аверин, 54 кг; Алексей Тищенко, 62 кг; Павел Быков, 81 кг).


text:
Башҡортостанда «Йылдың иң яҡшы табибы» конкурсы еңеүселәренең исемдәре аталды
«Йылдың иң яҡшы табибы» республика конкурсы йомғаҡтары буйынса республикала иң яҡшы һаулыҡ һаҡлау хеҙмәткәрҙәре билдәләнде. Йыл һайын РФ Һаулыҡ һаҡлау министрлығы, Рәсәй медицина фәндәре академияһы, Рәсәй һаулыҡ һаҡлау хеҙмәткәрҙәре профсоюзы һәм «Медицинская газета» ойошторған был конкурс бөтә Рәсәй медиктар ярышының төбәк этабы булып тора.
Төбәк һаулыҡ һаҡлау матбуғат хеҙмәтендә хәбәр итеүҙәренсә, Башҡортостанда конкурс өс этапта уҙғарылды. Тәүҙә дауалау учреждениеларының иң яҡшы табиптары билдәләнде, аҙаҡ улар үҙҙәренең дауалау-профилактика учреждениеларының абруйын район һәм ҡала кимәлендә яҡланы. Республика масштабында лидерҙарҙы БР Һаулыҡ һаҡлау министрлығының конкурс комиссияһы билдәләне. Ярышта еңеүгә дәғүә итеүсе 94 табип ҡатнашты, ә еңеүселәр 31 номинация буйынса билдәләнде.
Уларҙың исемдәре БР Һаулыҡ һаҡлау министрлығының рәсми сайтында баҫылған.
Еңеүселәр премия менән бүләкләнәсәк, шулай уҡ бөтә Рәсәй конкурсында республика намыҫын яҡлаясаҡ. Башҡортостан табиптары күп тапҡырҙар бөтә ил масштабында еңеү яуланы.
Былтыр «Иң яҡшы табип-невролог» номинацияһында 5-се ҡала клиник дауаханаһы докторы Радмир Шәхмәмәтов икенсе урын яуланы. Өсөнсө урынға бер юлы бер нисә табип лайыҡ булды. Улар иҫәбендә «Иң яҡшы стоматолог» номинацияһында 8-се стоматология клиникаһы табип-ортопеды Алла Йыһаншина, «Иң яҡшы психиатр-нарколог» номинацияһында 1-се Республика психиатрия дауаханаһы баш табибының медицина өлкәһе буйынса урынбаҫары, суд-психиатрия эксперты Галина Захарова, «Иң яҡшы йөрәк-ҡан тамырҙары хирургы» номинацияһында Республика кардиология диспансерының балалар кардиохирургия бүлеге мөдире Дмитрий Онегов, Ғ.Ғ.Ҡыуатов исемендәге Республика клиник дауаханаһының ике вәкиле: «Иң яҡшы табип-нейрохирург» номинацияһында – нейрохирургия бүлеге мөдире Шамил Сафин һәм «Иң яҡшы табип-фтизиатр» номинацияһында – пульмонолог Ирина Әбдерахманова.


text:
Рәфит Йәғәфәров Башҡортостандың ауыл хужалығы министры урынбаҫары итеп тәғәйенләнде
Республика башлығы Рөстәм Хәмитов үҙенең Указы менән Рәфит Йәғәфәровты Башҡортостан Республикаһының ауыл хужалығы министры урынбаҫары итеп тәғәйенләне.
Рәфит Барлыбай улы Йәғәфәров 1969 йылда Ейәнсура районында тыуған. Башҡорт дәүләт аграр университетын һәм БР Президенты ҡарамағындағы Башҡортостан дәүләт хеҙмәте һәм идара итеү академияһын тамамлаған.
Хеҙмәт эшмәкәрлеген 1994 йылда «Башавтотранс» дәүләт унитар предприятиеһы Мәләүез бүлендек автотранспорт предприятиеһы бухгалтеры булып башлай. 1996-97 йылдарҙа Эске эштәр министрлығы органдарында хеҙмәт итә. 1997 йылда Мәләүез районының муниципаль милек менән идара итеү буйынса комитет рәйесе вазифаһын башҡарыусы итеп тәғәйенләнә, һуңынан был комитет рәйесе урынбаҫары булып эшләй. 1998-99 йылдарҙа – БР Юстиция министрлығы янындағы Дәүләт теркәү палатаһының Мәләүез район-ара филиалында күсемһеҙ милеккә хоҡуҡтарҙы һәм улар уның менән бәйле килешеүҙәрҙе теркәү регистраторы. 1999-2000 йылдарҙа – Мәләүез ҡалаһы һәм районы милке менән идара итеү буйынса комитет рәйесе. 2000-2004 йылдарҙа – Мәләүездә «Башкредитбанк» республика-инвестиция кредит банкы асыҡ акционерҙар йәмғиәте, «Урал-Себер Банкы» асыҡ акционерҙар йәмғиәтенә үҙгәртелгән, бүлексәһе идара итеүсеһе. 2004-11 йылдарҙа – «Башавтотранс» дәүләт унитар предприятиеһының финанстар буйынса генераль директоры урынбаҫары, финанстар директоры. 2011-12 йылдарҙа – Силәбелә «Хәрәкәтте ойоштороу хеҙмәте» муниципаль унитар предприятиеһы директоры. 2012 йылдан алып әлегә тиклем – Башҡортостан Республикаһының ер һәм мөлкәт мөнәсәбәттәре министры урынбаҫары.


text:
Шыршы турғайы
Шыршы турғайы (Клест-еловик ). Тәресуҡыш, нарат сыпсығы.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғай ҙурлыҡ. Туп булып йөрөйҙәр. Осҡанда тауышланалар, ағастарға ҡунһалар, тынып ҡалалар. Суҡыштарының остары ҡайсыланып тора. Ата ҡоштоң дөйөм төҫө ҡыҙғылт һары, ҡанаттары, ҡойроғо ҡара-көрән. Инә ҡоштоң һырты һорғолт йәшел, кәүҙәһенең аҫ яғы һарғылт һоро, ҡорһағы һары. Башҡа ҡоштар менән бутарлыҡ түгел.
Тауышы[үҙгәртергә | вики-тексты үҙгәртергә]
Тауышы яңғырауыҡлы: «кли-кли-кли». Сырҡылдап һәм һыҙғырып һайрай.
Йәшәү рәүеше[үҙгәртергә | вики-тексты үҙгәртергә]
Ылыҫлы урмандарҙа йәшәй. Башлыса шыршы һәм ҡарағай орлоҡтары менән туҡлана. Ултыраҡ ҡош, һирәк осрай. Ояһы ағаста була. Көрән таплы йәшкелт зәңгәр төҫтәге 3—4 бөртөк йомортҡа һала.
Әҙәбиәт[үҙгәртергә | вики-тексты үҙгәртергә]
Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90


text:
Башҡортостан моделе «Азияның камиллыҡ гүзәле-2015» титулына эйә булдыФото: Республика халыҡ ижады үҙәгенең матбуғат хеҙмәте
Башҡортостан моделе «Азияның камиллыҡ гүзәле-2015» титулына эйә булды
Башҡортостан моделе «Азияның камиллыҡ гүзәле-2015» титулына эйә булдыФото: Республика халыҡ ижады үҙәгенең матбуғат хеҙмәте
ӨФӨ, 2015 йыл, 2 сентябрь. /«Башинформ» мәғлүмәт агентлығы, Ләйлә Аралбаева/.
Ҡытайҙа «Азия супер моделе-2015» Х халыҡ-ара реалити-шоуын төшөрөү тамамланды. Иҫегеҙгә төшөрәбеҙ, Башҡортостан исеменән унда «Һылыуҡай – Bashkirian Beauty» студияһы моделе Диана Зөбәйерова, «Ағиҙел» халыҡ бейеүҙәре ансамбле солисы Тимур Сәхәүетдинов һәм режиссер, «Һылыуҡай – Bashkirian Beauty» студияһы директоры Линара Таһирова ҡатнашты.
Өс аҙна дауамында Япония, Малайзия, Корея, Таиланд, Ҡытай, Яңы Зеландия, Һиндостан, Рәсәй, Монголия илдәренән 20 модель көс, етеҙлек, уйлап табыу һәләте буйынса ярышты. Проектты Ҡытай ауылдарында, йәмле тауҙарҙа, сәй һөм дөгө плантацияларында, йәнле ҡала урамдарында төшөргәндәр.
Бәйгенең финалы Гуанси-ТВ студияһында үткән. Конкурстың төп таждарын Ҡытай һәм Һиндостан вәкилдәре яулаған. Республика халыҡ ижады үҙәгенән хәбәр итеүҙәренсә, Башҡортостандан ҡатнашыусылар махсус наградаларға һәм номинацияларға лайыҡ булған. Тимур Сәхәүетдинов «Шоуҙың иң әүҙем ҡатнашыусыһы» номинацияһында диплом менән бүләкләнде. Диана Зөбәйерова иһә «Азияның камиллыҡ гүзәле-2015» титулына эйә булды. Ҡытайҙың модель агентлыҡтары уға килешеү төҙөргә тәҡдим итте.
«Азияның супер моделе-2015» реалити-шоуының телевизион версияһы Ҡытай телевидениеһы экрандарына сентябрҙә сыға. Конкурсты ойоштороусыларҙың һүҙҙәренсә, квест-сериал өс ай дауам итәсәк. Кадр артындағы фотоһүрәттәрҙе һәм видеояҙмаларҙы «Бәйләнештә» сайтындағы төркөмдә күрергә мөмкин.


text:
Баш ҡалала йәштәргә транспорт һәм элемтә предприятиеларында вакансиялар тәҡдим ителә
ӨФӨ, 2015 йыл, 19 май. /«Башинформ» мәғлүмәт агентлығы, Эльмира Сабирова/.
21 майҙа Өфөнөң Халыҡ мәшғүллеге үҙәгендә — йәштәр биржаһында транспорт һәм элемтә предприятиелары өсөн вакансиялар йәрминкәһе була. Тәҡдим ителәсәк вакансиялар араһында әйҙәүсе инженер, хеҙмәтте һаҡлау һәм хәүефһеҙлек техникаһы буйынса инженер, автомобиль водителе, диспетчер, электрик, электромонтер, экономист, бухгалтер бар.
Халыҡ мәшғүллеге үҙәге белгестәре һөнәри йүнәлеш, хоҡуҡи мәсьәләләр буйынса консультация бирәсәк. Эш эҙләүселәр өсөн «Уңышҡа табан 10 аҙым» оҫталыҡ дәресе ойоштороласаҡ.
Йәрминкә иртәнге сәғәт 10-дан көндөҙгө 12-гә тиклем Ибраһимов бульвары, 47/1 адресы буйынса уҙасаҡ.


text:
Өфөләрҙе «Ихлас күңелдән Өфөнән!» фильмын төшөрөүҙә ҡатнашырға саҡыралар
ӨФӨ, 2015 йыл, 22 июль. /«Башинформ» мәғлүмәт агентлығы, Ләйлә Аралбаева/.
Танылған режиссер Айнур Асҡаров «Башҡортостан» киностудияһы һәм Башҡортостан юлдаш телевидениеһы менән берлектә «Ихлас күңелдән Өфөнән!» фильмын төшөрә башланы. Был хаҡта Өфө ҡалаһы хакимиәтенең йәштәр эштәре буйынса комитеты хәбәр итә.
Фильм төшөрөүселәр конкурс иғлан итте.
— Әгәр һеҙ күп йылдар бергә һәм тап Өфөлә танышҡанһығыҙ икән, был хаҡта беҙгә лә һөйләгеҙ. Иң яҡшы хикәйәләр «Ихлас күңелдән Өфөнән!» фильмына эләгәсәк, — тип мөрәжәғәт итә ойоштороусылар республика халҡына.
Хаттарҙы 2015 йылдың 1 авгусына тиклем askarfilm@gmail.com электрон адресына ебәрергә кәрәк.


text:
Өфөлә балалар араһында киҫкен респиратор инфекция таралыуы эпидемик сиктән ашып киткән
Өфөлә эпидемиологтар балаларҙың күпләп ауырыуын билдәләй. 3-6 йәштәгеләр төркөмөндә эпидемик сик 8,1 процентҡа артҡан, тип хәбәр иттеләр Роспотребнадзорҙың Башҡортостан буйынса идаралығында. Бындай хәл быйылғы миҙгелдә тәүге тапҡыр күҙәтелә. Белгестәр вируслы инфекцияларҙың таралыуын дымлы, һыуыҡ һауа торошонан күрә.
— Дөйөм алғанда ауырыу кимәленең эпидемия сигенә етеүе тураһында һөйләргә иртә әле,— тип иҫәпләй эпидемнадзор бүлеге начальнигы урынбаҫары Зөһрә Шаһиева. – Башҡа йәштәгеләр категориялары буйынса ауырыуҙың эпидемик сиктән артыуы күҙәтелмәй. Әле бөтә республика буйынса мониторинг алып барыла.
Һуңғы аҙнала, күҙәтеү ведомствоһы мәғлүмәттәренә ярашлы, Башҡортостанда 22444 кеше грипп һәм киҫкен вируслы инфекция менән ауырый башлаған, шуларҙың 67,3 проценты – 14 йәшкә тиклемге балалар. Унан алдағы аҙна менән сағыштырғанда дөйөм алғанда ауырыусылар иҫәбе 9,1 процентҡа артҡан. Республика халҡының грипп һәм вируслы инфекция менән ауырыу кимәле күп йыллыҡ уртаса күрһәткескә ҡарағанда 4,1 процентҡа юғарыраҡ.
Алдағы аҙна менән сағыштырғанда, баш ҡала халҡы араһында ауырыусылар һаны 19,9 процентҡа күбәйгән. Өфөлә йәмғеһе 6314З кешегә киҫкен вируслы респиратор инфекция диагнозы ҡуйылған. Өфө халҡының грипп һәм киҫкен вируслы инфекция менән ауырыу кимәле эпидемик сиктән 13,5 процентҡа түбән.
Эпидемиологтар билдәләүенсә, республикала аденовирустар, PC-вирустар, шулай уҡ А2 төрөндәге грипп вирустары өҫтөнлөк итә.


text:
Башҡортостан Кинематографсылар союзын Фәрит Ғәбитов етәкләне
ӨФӨ, 2014 йыл, 13 ноябрь. /«Башинформ» мәғлүмәт агентлығы, Ләйлә Аралбаева/.
Фәрит Ғәбитов Башҡортостан Республикаһы Кинематографсылар союзы рәйесе итеп һайланды. Ҡарар БР Кинематографсылар союзының отчет-яңынан һайлау йыйылышында ҡабул ителде. Фәрит Ғәбитов республиканың иң әүҙем кино эшмәкәрҙәренең береһе булараҡ билдәле, етәкселек тәжрибәһенә эйә, шул иҫәптән кинопрокат тармағында ла.
Союз башлығы вазифаһына өс кандидатура күрһәтелә – әле эшләп килгән Айсыуаҡ Йомағолов, кинорежиссер Вилүрә Иҫәндәүләтова һәм Башҡортостан Кинематографсылар Союзының яуаплы секретары Фәрит Ғәбитов.
Кинематографсылар союзының отчет-яңынан һайлау йыйылышы эшендә Рәсәй Кинематографсылар союзының төбәктәр менән эш итеү буйынса бүлек начальнигы Андрей Трещалин һәм БР мәҙәниәт министры урынбаҫары Шамил Абраҡов ҡатнаштылар.
Дүрт йыл эсендә эшләнгән эш тураһында ентекле отчет менән Кинематографсылар союзы рәйесе, кинорежиссер Айсыуаҡ Йомағолов сығыш яһаны. Ул «Башҡортостан» киностудияһы менән бергәләп эшләнгән киносараларҙы: фильмдарҙың презентацияларын, киногастролдәрҙе, республика ҡалаларындағы һәм унан ситтәге ижади осрашыуҙарҙы, анимацияның 100 йыллығына арналған «Родина» кинотеатрындағы «Башҡорт йәнһүрәт-әкиәтен» һәм башҡа ижади проекттарҙы хәтергә алды.
Союз шулай уҡ кино ветерандарына һәм йәш кинематографсыларға матди ярҙам күрһәткән. Ойошма йәмәғәттә айырым урын биләй һәм республика мәҙәниәтен үҫтереүгә һәм милли киноны пропагандалауға үҙ өлөшөн индерә, тип хәбәр итте «Башҡортостан» киностудияһы матбуғат секретары Зөһрә Бураҡаева.
Шамил Абдраҡов башҡорт кинематографына дәүләт ярҙамының әһәмиәтен билдәләне: ул кинопроекттарға республика Президентының гранттары, киностудияның яңы, үҙ бинаһына күсеүе, кино төшөрөү павильонын реконструкциялау һәм «Аҡбуҙат» Халыҡ-ара милли һәм этник кино фестивален уҙғарыу.


text:
Өфөлә Еңеүҙең 65 йыллығына ҡарата аллея барлыҡҡа килде
Өфө урман хужалығы техникумы студенттары Бөйөк Еңеү көнө алдынан бөтә ҡалаға символик бүләк яһаны. Уларҙың тырышлығы менән иҫтәлекле аллея ултыртылды. Лимонарийҙа – 65 шыршы үҫентеһе, тағы шул тиклем урмансылар паркы территорияһында ултыртылды. Эштәрҙә йөҙгә яҡын студент ҡатнашты.
— Бындай сараларҙы беҙҙең уҡыу йорто традицион рәүештә үткәрә. Был юлы ул иҫтәлекле дата – 9 майға арналды, — ти Өфө урман хужалығы техникумының урман һәм урман паркы хужалығы бүлеге мөдире Гүзәл Сафиуллина. – Бынан тыш, студенттар «Парктар маршы»нда, өмәләрҙә һәм башҡа сараларҙа даими ҡатнаша.
6 майҙа шулай уҡ байрам алды саралары сиктәрендә урман хужалығы техникумында студенттарҙың уҡытыусылар — Бөйөк Ватан һуғышы ветерандары менән осрашыуы үткәреләсәк.


text:
Балалар баҡсаһына йөрөмәгән өсөн Өфөлә компенсация түләнәсәк
Йәш ярымдан өс йәшкә тиклемге мәктәпкәсә белем биреү учреждениеларына йөрөмәгән балалары булған Өфө ғаиләләре бер балаға өс мең һум күләмендә компенсация ала башлаясаҡ. Шундай ҡарар ҡабул итте кисә Өфө ҡала Советы депутаттары.
— Бындай сара балалар баҡсаһында урын етмәү проблемаһын өлөшләтә хәл итергә ярҙам итәсәк һәм тәү сиратта аҙ тәьмин ителгән ғаиләләргә бик яҡшы социаль ярҙам буласаҡ, — тине Өфө ҡала Советы рәйесе Ирек Ниғмәтуллин.
Ҡала ҡаҙнаһында бындай түләүҙәргә средстволар табылған. Компенсацияны ғаиләләр 1 октябрҙән ала башлаясаҡ.


text:
Фото:
Башҡортостан Хөкүмәте Премьер-министры профсоюз хәрәкәте активистарын тәбрикләне
Фото:
Кисә Башҡорт дәүләт филармонияһында Башҡортостан Республикаһының Бойондороҡһоҙ профсоюздар федерацияһы Халыҡ-ара ҡатын-ҡыҙҙар көнөнә ҡарата концерт үткәрҙе. Байрамда Башҡортостан Хөкүмәте Премьер-министры Азамат Илембәтов та ҡатнашты.
– Республиканың мәғариф, һаулыҡ һаҡлау өлкәләрендә, социаль хеҙмәттәр органдарында эшләүсе кешеләрҙең дүрттән өс өлөшө — ҡатын-ҡыҙҙар, — тине Азамат Илембәтов. — Әммә бында эш һанда ғына түгел, ә улар башҡарған эштең сифатында. Тырышлыҡ, иғтибарлыҡ, сабырлыҡ талап ителгән эште ҡатын-ҡыҙҙар ғына башҡара ала.
Премьер бөгөнгө йәмғиәттә ҡатын-ҡыҙ ролен баһалауҙа яңы тенденцияларҙы ла һыҙыҡ өҫтөнә алды: «Гүзәл зат үҙенең ғаилә усағын һаҡлаусы, яратҡан әсә, ҡатын ролдәрен лайыҡлы үтәһен өсөн дәүләт быға күберәк иғтибар бүлә башланы».
Премьер-министр республикала йәшәүсе барлыҡ ҡатын-ҡыҙҙарҙы байрам менән ҡотланы һәм профсоюз хәрәкәте активистарына Башҡортостан Хөкүмәте грамоталарын тапшырҙы.


text:
Фото:
Үҙәк дәүләт архивы Шәһәрғәзи сәсән ҡулъяҙмалары менән тулыланды
Фото:
Башҡортостан Республикаһы йәмәғәт берекмәләренең үҙәк дәүләт архивында башҡорт халҡының билдәле сәсәне Шәһәрғәзи Ғәбдиевтың шәхси документтар фондын булдырыуға арналған тантаналы сара булып үтте. Сәсәндең ҡулъяҙмаларын архивҡа Рәсәй Федерацияһының халыҡ мәғарифы отличнигы, журналист һәм яҙыусы Азамат Әғзәм улы Тажетдинов тапшырҙы. Шулай итеп, архив фонды тыуған яҡтың тарихы, ауыҙ-тел ижады, этнографияһы, этимологияһы, топонимикаһы темалары буйынса йыйылған материалдар, сәсәндең билдәле башҡорт яҙыусылары, ғалимдары менән үҙ-ара яҙышҡан хаттары менән тулыланды.
Башҡорт халҡының билдәле сәсәне Шәһәрғәзи Ғәбдиев Баймаҡ районының Икенсе Этҡол ауылында 1898 йылда тыуған. Рус-герман, граждандар, совет-фин, Бөйөк Ватан һуғыштарында ҡатнашҡан. Репрессияға эләккәндән һуң, ете йыл буйы Беломор–Балтика каналын төҙөй. Уҡытыусы була. 1979 йылда вафат була.
Сәсәндең шәхси архивы тантаналы рәүештә Башҡортостан Республикаһы йәмәғәт берекмәләренең үҙәк дәүләт архивы директоры Юлай Юлдашбаевҡа тапшырылды. Уның һүҙҙәре буйынса, документтарҙы дәүләт һаҡлауына тапшырыу үтә мөһим ваҡиға. Сөнки быға тиклем билдәһеҙ тарихи факттар менән архив фондын тулыландырыу республиканың тарихы, мәҙәниәте менән ҡыҙыҡһыныусылар өсөн оло бүләк. Ул шулай уҡ Азамат Тажетдиновтың миҫалына башҡалар ҙа эйәрер, тигән өмөт белдерҙе.


text:
Башҡортостанда яңы ширҡәт төҙөләсәк
Был инвестиция проектын Башҡортостан Урал тау металлургия компанияһы менән берлектә ғәмәлгә ашыра. Компания етәксеһе республика президентын ”Даниели” компанияһы етәкселеге менән таныштырған. Бәләкәй металлургия ширҡәттәренә ҡоролмалар баҙарының 80 проценты ошо компанияға тура килә. Мортаза Рәхимов ”Даниели” компанияһының машиналар эшләү ширҡәте, был компания ҡорамалдары менән йыһазландырылған металлургия заводы менән танышҡан. Яңауылдағы төҙөлөшкә инвестициялар күләме яҡынса иҫәпләүҙәр буйынса 14 миллиард һумдан ашыр тип көтөлә. Йылына 600 тонна ҡорос прокаты етештереүгә иҫәпләнгән был ширҡәт 1 мең кешене эш менән тәэмин итәсәк.
Рәсми хәбәрҙә Италияла саҡта Мортаза Рәхимовтың Путин менән осрашыуы тураһында хәбәр ителмәй. Италиянан ҡайтҡас та республика етәксеһе Олег Клинскийҙы Башҡортостандың Ер һәм мөлкәт мөнәсәбәттәре министры итеп тәғәйенләне. Олег Клинский 1971-се йылда Стәрлетмаҡ ҡалаһында тыуған.
Уның алдында хәҙер "БАЛ" компанияһына бәйле хәлдәрҙе көйләү мәсьәләһе тора. Компанияның элекке хеҙмәткәрҙәре 70 миллион һум самаһы бурысты кире ҡайтарыуҙы талап итә. Бөлгөнлөккә тарыған предприятие үҙ хеҙмәткәрҙәренә 2006-сы йылдың июненән алып хеҙмәт хаҡы түләмәгән. Сыҙамлығы бөткән халыҡ митингҡа сыҡты.


text:
Мортаза Рәхимов граждандар оборонаһы буйынса кәңәшмәлә ҡатнашты
20 майҙа Мәскәүҙә Башҡортостан Президенты Мортаза Рәхимов Рәсәй Федерацияһы Хөкүмәте Рәйесенең беренсе урынбаҫары Игорь Шувалов үткәргән граждандар оборонаһы проблемалары буйынса Бөтә Рәсәй кәңәшмәһендә ҡатнашты.
Кәңәшмә ошо көндәрҙә Бөтә Рәсәй күргәҙмә комплексы биләмәһендә үткән «Комплекслы хәүефһеҙлек-2010» халыҡ-ара күргәҙмәһе сиктәрендә ойошторолдо. Кәңәшмәлә ҡатнашыусылар Рәсәй Федерацияһы территорияһында граждандар оборонаһын ойоштороу һәм алып барыу мәсьәләләрен, шулай уҡ хәҙерге социаль-иҡтисади шарттарҙа халыҡты яҡлау буйынса сараларҙы тикшерҙе.
Форум эшендә федераль башҡарма власть органдары һәм Рәсәй Федерацияһы субъекттарының башҡарма власть органдары етәкселәре ҡатнашты.
***
Белешмә:
Башҡортостан Республикаһында граждандар оборонаһын тейешле кимәлдә һаҡлау һәм ғәҙәттән тыш хәлдәрҙе иҫкәртеү мәсьәләләренә айырым иғтибар бирелә. Предприятиелар тарафынан нефть һәм нефть продукттары түгелеүен иҫкәртеү һәм уларҙы бөтөрөү буйынса пландар эшләүгә контроль тормошҡа ашырыла. Тәбиғи һәм техноген ғәҙәттән тыш хәлдәргә мониторинг һәм уларҙы күҙаллау мәсьәләләре буйынса эш ойошторолған. Хәүефле объекттарға һәм Башҡортостан Республикаһы территорияларына паспорттар биреү тамамланған. Граждандар оборонаһының һаҡлау ҡоролмалары фонды торошона контроль буйынса эш үткәрелә.


text:
Башҡортостан баш ҡалаһында йәш ғалимдар ғаилә ҡиммәттәре темаһын тикшерәсәк
Төбәк башлығы Рөстәм Хәмитовтың 2012 йылды Башҡортостан Республикаһында Имен бала саҡ һәм ғаилә ҡиммәттәрен нығытыу йылы тип иғлан итеү тураһындағы Указын тормошҡа ашырыу сиктәрендә 18 майҙа Өфөлә йәш ғалимдарҙың «Бөгөнгө йәмғиәттә ғаилә ҡиммәттәре: социологик һәм педагогик аспекттар» төбәк-ара фәнни-ғәмәли конференцияһы үтә.
Сара Өфөнөң 1-се педагогия колледжы, Рәсәй йәш ғалимдар союзының Башҡортостан төбәк бүлексәһе, БР Фәндәр академияһының Йәш ғалимдар советы ярҙамында республиканың Гуманитар тикшеренеүҙәр институты менән үткәрелә.
Төбәк-ара фәнни-ғәмәли конференция ғаилә ҡиммәттәрен анализлау һәм һаҡлау буйынса социаль һәм педагогик алымдарҙы, бөгөнгө заманда уларҙың динамикаһын тикшереүгә арнала.
Конференция программаһы һәм йыйынтыҡтың электрон варианты менән БР Гуманитар тикшеренеүҙәр институты дәүләт бюджет ғилми учреждениеһының рәсми сайтында танышырға була.
Сара Өфөнөң 1-се педагогия колледжында 10 сәғәттә башлана.
Конференцияға барлыҡ теләүселәр саҡырыла.


text:
13 ноябрь – Халыҡ-ара һуҡырҙар көнө
13 ноябрҙә бөтә илдәрҙә Халыҡ-ара һуҡырҙар көнө билдәләнә. Был көндө 1745 йылда Францияла билдәле педагог, Парижда һәм Петербургта һуҡырҙар өсөн бер нисә мәктәп һәм предприятиеға нигеҙ һалыусы Валентин Гаюи тыуған. Бөтә донъя һаулыҡ һаҡлау ойошмаһы ҡарары менән тап ошо дата Һуҡырҙар көнө булараҡ билдәләнә.
Рәсәйҙә йылдан-йыл һуҡырҙар һәм насар күреүсе граждандар һаны арта бара. Бөгөнгө көндә, рәсми мәғлүмәттәргә ярашлы, илдә 275 мең һуҡыр һәм насар күреүсе кеше иҫәпләнә. Әммә бөтәһе лә һуҡырҙар йәмғиәтенә мөрәжәғәт итмәй. Мәҫәлән, күптәре бындай ойошмалар булғанлығын да белмәй ғүмер үткәрә.
Әйтергә кәрәк, күреү һәләтен юғалтҡан кешеләр киләсәккә өмөт һәм ышаныс менән ҡарай. Уларҙың күптәре махсуслаштырылған производстволарҙа эшләй. Насар күреүселәр һәм һуҡырҙар араһында һәләтле рәссамдар, скульпторҙар, спортсылар күп. Шул уҡ ваҡытта ҡайһы бер инвалидтар хәҙерге йәмғиәттә тулыһынса яраҡлашмаған.
Һуңғы йылдарҙа насар күреүселәр һәм һуҡырҙарға дәүләт кимәлендә ярҙам күрһәтелә. «Асыҡ мөхит» федераль маҡсатлы программаһы эшләнгән һәм тормошҡа ашырыла. Уға ярашлы ҡала урамдарында махсус тауыш сигналдары менән светофорҙар, һуҡырҙар өсөн рельефлы-нөктәле шрифт менән башҡарылған аңлатма табличкалар ҡуйыла. Ғөмүмән, күреү мөмкинлектәре сикләнгән кешеләрҙе социаль-мәҙәни реабилитациялау буйынса яңы эш итеү формалары уйлап табыла.


text:
Өфөлә Рус география йәмғиәте Төбәктәр советының күсмә ултырышы асылдыФото: Андрей Старостин
Өфөлә Рус география йәмғиәте Төбәктәр советының күсмә ултырышы асылды
Өфөлә Рус география йәмғиәте Төбәктәр советының күсмә ултырышы асылдыФото: Андрей Старостин
ӨФӨ, 2016 йыл, 7 июнь. /«Башинформ» мәғлүмәт агентлығы, Евгения Сюткина/.
Бөгөн Өфөлә Рус география йәмғиәте Төбәктәр советының II күсмә ултырышы асылды. Сара «Хилтон» отелендә Рус география йәмғиәтенең Төбәк үҫеше департаменты директоры Александр Хацкевич етәкселегендә уҙа.
Совет Рус география йәмғиәтенең төбәк бүлексәләре рәйестәренән төҙөлгән. Өфөгә Адыгей, Ҡырым, Татарстан, Яҡутстан, Краснодар крайы, Нижегород, Пенза, Һамар, Томск, Силәбе өлкәләренән һәм илдең башҡа төбәктәренән вәкилдәр килде.
Ултырыш башында Төбәктәр советы секретары Светлана Сотникова етәкселек исеменән Рус география йәмғиәтенең Башҡортостандағы төбәк бүлексәһе рәйесе Камил Йыһаншинға Өфөлә осрашыу һәм йыйылған мәсьәләләрҙе тикшереү мөмкинлеге өсөн рәхмәт белдерҙе.
Ултырыш барышында Төбәктәр советының яңы составы менән таныштырыу булды, ҡатнашыусылар Рус география йәмғиәтен үҫтереү стратегияһын тикшерҙе һәм ағымдағы эшмәкәрлек тураһында фекерҙәре менән уртаҡлашты.
Рус география йәмғиәте Төбәк үҫеше департаментының башҡарма директоры урынбаҫары Иван Тягин төбәк вәкилдәрен үҙҙәренең яғындағы туристик продукттар тураһында мәғлүмәт тупларға саҡырҙы. Туристик продукттарҙы ғәмәлгә ашырғанда тап төбәк бүлексәләренә таянырға кәрәк, сөнки үҙ төйәген унда йәшәгән халыҡтан да яҡшыраҡ белеүсе юҡ. Эштә төбәккә, ғилми берләшмәгә, йәмәғәт ойошмаларына Рус география йәмғиәте етәкселегендә үҫешергә мөмкинлек биргән үҙенсәлекте табыу мөһим, тип билдәләне ул. Ошо ыңғайы Иван Тягин Рус география йәмғиәтенең Башҡортостандағы бүлексәһен миҫалға килтерҙе.
«Йыл ярым элек Башҡортостан бүлексәһендә барыһы ла яҡшы түгел ине, башҡарма властың да ярҙамы булманы. Әммә Камил Йыһаншин ошо үҙенсәлекте таба алды», — тине Иван Тягин.
Көндөң икенсе яртыһында Өфөгә Рус география йәмғиәтенең беренсе вице-президенты, Рус география йәмғиәтенең Төбәктәр советы рәйесе Артур Чилингаровтың килеүе көтөлә. Ултырыш республика Башлығы Рөстәм Хәмитов ҡатнашлығында Хөкүмәт йортонда дауам итәсәк.


text:
Синоптиктар был аҙнала көндәрҙең эҫе буласағын фаразлай Фото: Олег Яровиков
Синоптиктар был аҙнала көндәрҙең эҫе буласағын фаразлай
Синоптиктар был аҙнала көндәрҙең эҫе буласағын фаразлай Фото: Олег Яровиков
ӨФӨ, 2016 йыл, 15 июнь. /«Башинформ» мәғлүмәт агентлығы, Гөлфиә Акулова/.
Синоптиктар фаразлауынса, был аҙнала Башҡортостанда көндәр йәйгесә йылы торасаҡ. Һауа температураһы яйлап ҡына күтәреләсәк, көндөҙ 30 градусҡа тиклем. Республиканың ҡайһы бер райондарында ҡыҫҡа ваҡытлы ямғыр яуасаҡ, төбәктең күпселек өлөшөндә яуым-төшөм көтөлмәй.
Шаршамбы, 15 июндә, һауа температураһы төндә 11-16 градус тәшкил итәсәк, төньяҡ һәм таулы райондарҙа +6 градусҡаса, көндөҙ 27 градусҡа тиклем. Кесаҙна, 16 июндә, урыны менән бер аҙ ямғыр яуыуы ихтимал. Төндә шулай уҡ 11-16 градус, төньяҡ һәм таулы райондарҙа +6 градусҡа тиклем. Көндөҙ иһә 27 градус һәм юғарыраҡ.
Рәсәй Гидрометүҙәге мәғлүмәттәре буйынса, июндең икенсе декадаһында Башҡортостанда көндәр йылы торасаҡ. Уртаса һауа температураһы күп йыллыҡ күрһәткестәрҙән ике градусҡа юғарыраҡ булмаҡсы.


text:
Ишембайҙа интернет-сайттар конкурсы старт алды
Ишембайҙа «Интернет-Ишембай 2010» конкурсы старт алды. Ул ҡаланың 70 йыллығына арнала һәм глобаль селтәрҙә иң яҡшы Ишембай сайттарын популярлаштырыуға һәм уларға ярҙам итеүгә, дәүләт, йәмәғәт ойошмаларын һәм бизнес-берекмәләрҙең иғтибарын Интернет мөмкинлектәренә йәлеп итеүгә, халыҡ хужалығы, мәғариф һәм бизнестың төрлө тармаҡтарына заманса интернет-технологиялар индереүгә йүнәлтелгән.
Ҡаланың бындай конкурс үткәреү буйынса уҙған йылдағы тәжрибәһе бар, ул шул ваҡытта уҡ әүҙем веб-ҡулланыусылар иғтибарын йәлеп иткәйне. Ҡала йәмәғәтселеге был юлы ла конкурсҡа юғары ҡыҙыҡһыныу белдерҙе. Заявкалар ҡабул итеү саҡ башланған, ә 12 ҡатнашыусы әле үк призлы урындарға дәғүә итә.
Конкурста Ишембай ҡалаһы тураһында көнүҙәк тарихи, мәҙәни, фәнни, күңел асыу планындағы, спорт, мәғариф, эш менән бәйле мәғлүмәттәр урынлаштырылған сайттар ҡатнаша ала. Шул уҡ мәлдә ойошмалар ғына түгел, айырым кешеләр ҙә бәхетен һынап ҡарай ала.
Конкурс «Белешмә-мәғлүмәти сайт», «Корпоратив сайттар», «Йәмғиәт һәм мәҙәниәт», «Фән һәм мәғариф», «Спорт, сәләмәтлек һәм ял», «Аралашыу өсөн сайттар», «Тамашасылар һөйөүе призы» номинацияларында үткәрелә. Ҡатнашыуға заявкалар 15 авгусҡа ҡәҙәр ҡабул ителә. Артабан 16-һынан 25 авгусҡа тиклем параллель рәүештә халыҡ тауыш бирәсәк һәм конкурс комиссияһы эше алып барыласаҡ.
Еңеүселәрҙе билдәләгәндә баһалама ағзалары сайтта ҡуйылған мәғлүмәттең көнүҙәклеген, структураның аныҡлығын, эҙләү системаһының сифатын, эш тиҙлеген, ҡулланыусылар иҫәбен һәм сайт дизайнының үҙенсәлеген иҫәпкә аласаҡ. Еңеүселәрҙе наградлау тантанаһы 27 августа Ҡала көнөндә үтәсәк.


text:
Туймазыла бокс буйынса БР Мәғариф министрлығы чемпиондары билдәләнде
Туймазы ҡалаһының «Олимпиясы» спорт комплексында 1999-2000 йылғы үҫмерҙәр араһында бокс буйынса БР Мәғариф министрлығы беренселеге үтте. Унда 18 команданан 100-ҙән ашыу уҡыусы ҡатнашты.
Команда иҫәбендә түбәндәгеләр еңеүсе тип табылды: 1.Октябрьский ҡалаһының 1-се балалар-үҫмерҙәр спорт мәктәбе; 2. Туймазы ҡалаһының 1-се балалар-үҫмерҙәр спорт мәктәбе; 3.Өфөнөң спорт йүнәлешендәге 5-се республика урта дөйөм белем биреү мәктәп-интернаты .
Шәхси беренселектә түбәндәге спортсылар чемпион булды: 32 кг ауырлыҡ категорияһында — Нияз Ғиләжев (Туймазы); 34 кг — Фидан Ураҙбаев (Баймаҡ); 36 кг — Максим Зайцев (Октябрьский); 38,5 кг — Ғәзинур Күлбаев (Хәйбулла районы); 40 кг — Альберт Мостаев (Октябрьский); 41,5 кг — Эльвир Әхмәтшин (Туймазы); 43 кг — Азамат Миһранов (Учалы); 44,5 кг — Вадим Шәрәфетдинов (Октябрьский); 46 кг — Егор Нестеров (Белорет); 48 кг — Эдуард Самошкин (Ишембай); 50 кг — Артем Калинюк (Өфө); 52 кг — Алмаз Ғүмәров (Ишембай).


text:
Өйҙә тауыш бирергә кәрәклеге тураһында һайлаусы участка комиссияһына 4 мартта төшкө сәғәт икегә тиклем хәбәр итә ала
Сәләмәтлеге буйынса 4 мартта һайлау участкаһына килә алмаған граждандар участка һайлау комиссияһына өйҙә тауыш биреү үтенесе менән мөрәжәғәт итә ала.
БР Үҙәк һайлау комиссияһында хәбәр итеүҙәренсә, бының өсөн 4 мартта төшкө сәғәт 2-нән дә һуңға ҡалмайынса теләһә ҡайһы ваҡытта өйҙә тауыш бирергә теләүегеҙ тураһында участка һайлау комиссияһына тейешле ғариза ебәрергә йәки шылтыратыраға кәрәк. Яҙылған ғаризағыҙ йәки телдән мөрәжәғәтегеҙҙе участка һайлау комиссияһына туғандар, күршеләрегеҙ аша тапшырырға мөмкин.
Өйҙә тауыш биреү Берҙәм тауыш биреү көнөндә — 2012 йылдың 4 мартында ғына һәм һайлаусының участка комиссияһына тапшырылған ғаризаһы йәки телдән мөрәжәғәте булғанда ғына үткәрелә. Әгәр мөрәжәғәт участка һайлау комиссияһына телдән тапшырылһа, комиссия ағзалары һайлаусының өйөнә килгәндә унан өйҙә тауыш биреү тураһында ғариза яҙҙыра. Һайлаусының ризалығы йәки уның үтенесе менән ғаризала күрһәтелергә тейешле мәғлүмәттәрҙе ҡағыҙға башҡа кеше, мәҫәлән, һайлаусының туғаны яҙа ала. Ләкин һайлау бюллетене алыуы тураһында һайлаусы ғаризала шәхсән үҙе ҡул ҡуя.


text:
дүшәмбе, 16 гыйнвар 2017, Казан вакыты 22:09
Был тәү сиратта республиканың тотороҡло финанс хәленә бәйле,тип хәбәр итә республика президентының матбуғат хеҙмәте. Рейтинг агентлығы аналитиктары фекеренсә, аҡса менән идара итеү һәм дауамлы иҡтисади үҫеш юғары финанс күрһәткестәргә ирешергә мөмкинлек бирә. Кредит рейтингы шулай уҡ заемдар алғанда ла ярҙам итә. Стандарт энд Пурс агентлығы рейтингы ширҡәттәр һәм ойошмаларға сит илдәр менән эшлекле бәйләнештәр урынлаштырырға, инвестициялар йәлеп итергә, кредит линиялары, берлектәге предприятиелар асырға мөмкинлектәр аса.


text:
Республикала Билдәһеҙ һалдат көнөн билдәләйҙәр Фото: Олег Яровиков
Республикала Билдәһеҙ һалдат көнөн билдәләйҙәр
Республикала Билдәһеҙ һалдат көнөн билдәләйҙәр Фото: Олег Яровиков
ӨФӨ, 2015 йыл, 3 декабрь. /«Башинформ» мәғлүмәт агентлығы, Арина Рәхимҡолова/.
Башҡортостанда, тотош Рәсәйҙәге кеүек үк, 3 декабрҙә Билдәһеҙ һалдат көнө билдәләйҙәр. 2014 йылдың ноябрь башында Рәсәй Президенты Владимир Путин Билдәһеҙ һалдат көнөн үткәреү тураһындағы Указға ҡул ҡуйҙы. 1966 йылдың тап ошо көнөндә Александр баҡсаһында фашист ғәскәрҙәре менән ҡаты алыштар барған Ленинград шоссеһынан килтерелгән билдәһеҙ һалдаттың ҡалдыҡтары тантаналы шарттарҙа ерләнгән. Ул саҡта Гитлер ғәскәрен Мәскәү өсөн алыштарҙа тар-мар итеүҙең 25 йыллығы билдәләнгән булған.
Байрам алдынан Өфөләге Еңеү паркында сәскәләр һалыу тантанаһы уҙҙы. Иҫтәлекле дата уңайынан Хәрби Дан музейында «Быуындар йөрәгендә — хәтер һәм ғорурлыҡ» тип аталған түңәрәк өҫтәл ойошторолдо, унда ҡатнашыусылар ошо уҡ исемле федераль проектҡа йомғаҡ яһаны һәм республика эҙәрмәндәре эшмәкәрлеге һөҙөмтәләрен тикшерҙе. Осрашыуға Башҡортостан отрядтары командирҙары һәм уларҙың тәрбиәләнеүселәре, Бөйөк Ватан һуғышы ветерандары, тыл эшсәндәре, Йәштәр йәмәғәт палатаһы ағзалары, Башҡортостандың Йәмәғәт палатаһы вәкилдәре килгәйне. «Хәтер вахтаһы-2015» йомғаҡтары буйынса әүҙем йәмәғәтселәр, эҙәрмәндәр Рәхмәт хаттары менән билдәләнде.
Байрам алдынан Салауат ҡалаһында Ватанды һаҡлағанда һәләк булған ҡыҙылармеец Васидий Гудковтың исемен мәңгеләштереү буйынса тантана булды. Яугир 1942 йылдың декабренән хәбәрһеҙ юғалған тип иҫәпләнгән. 2015 йылдың 12 авгусында Тула өлкәһенең «Рубеж» эҙәрмән отряды Калуга өлкәһе Сметское тигән урында уның мәйетен таба. Шәхесен медальоны буйынса асыҡлайҙар. Геройҙың мәйетен хөрмәтләп ер ҡуйынына тапшырҙылар.
Ошо көндәрҙә республиканың барлыҡ ҡала һәм райондарында иҫтәлекле саралар ойошторола.


text:
Сентябрҙә Өфөлә ҡулаҡса менән иҫәпләшеүселәр өсөн трамвайҙа йөрөү хаҡы үҙгәрә Фото: Олег Яровиков
Сентябрҙә Өфөлә ҡулаҡса менән иҫәпләшеүселәр өсөн трамвайҙа йөрөү хаҡы үҙгәрә
Сентябрҙә Өфөлә ҡулаҡса менән иҫәпләшеүселәр өсөн трамвайҙа йөрөү хаҡы үҙгәрә Фото: Олег Яровиков
ӨФӨ, 2015 йыл, 7 сентябрь. /«Башинформ» мәғлүмәт агентлығы, Әлим Фәйезов/.
Сентябрҙә Өфөлә ҡулаҡса менән иҫәпләшеүселәр өсөн трамвайҙа йөрөү хаҡы үҙгәрә. Улар өсөн юл хаҡы троллейбустағы кеүек үк 18 һум буласаҡ. Электрон пластик карта буйынса йөрөү — 15 һум. Пенсионерҙар, федераль һәм төбәк әһәмиәтендәге ташламаға эйә булыусылар өсөн социаль пластик карта буйынса юл хаҡы 10 һум, студенттар өсөн — 10 һум, мәктәп уҡыусылары өсөн алты һум торасаҡ. Багаж хаҡы 10 һум күләмендә билдәләнәсәк.
Өфөләге Муниципаль электр транспорты идаралығы былтыр индерелгән айлыҡ абонементтар системаһын дауам итәсәк. Ҡала хакимиәтенән хәбәр итеүҙәренсә, бөгөн Муниципаль электр транспорты идаралығы өс иң популяр һәм социаль әһәмиәтле айлыҡ абонементты билдәләне. Улар киләһе йылда ла Өфө ҡалаһының электр транспортында һаҡланып ҡала.
Айлыҡ абонементтар буйынса 20 һәм 30 тапҡыр юл йөрөүгә 240 һәм 340 һумлыҡ тариф ҡулланыла. 50 тапҡыр юл йөрөүгә иҫәпләнгән айлыҡ билет федераль һәм төбәк әһәмиәтендәге ташламаға эйә булыусылар, пенсионерҙар өсөн 340 һум торасаҡ. Шулай итеп, ошо абонементтар буйынса бер тапҡыр йөрөү 12 һум, 11,3 һум һәм 6,8 һум тәшкил итәсәк.


text:
2010 йыл Башҡортостанда Республика йылы тип иғлан ителдеФото: Олег Яровиков
2010 йыл Башҡортостанда Республика йылы тип иғлан ителде
2010 йыл Башҡортостанда Республика йылы тип иғлан ителдеФото: Олег Яровиков
2010 йыл Башҡортостанда Республика йылы тип иғлан ителде.
Президент Советы ошондай ҡарар ҡабул итте, уның көн тәртибендә ике мәсьәлә ҡаралды – Башҡортостанда дәүләт кадрҙар сәйәсәтенең һөҙөмтәлелеген күтәреү һәм киләһе йылдың тематикаһын билдәләү.
— Киләһе, 2010 йыл ваҡиғаларға бай, — тине, Президент Советында сығыш яһап, БР Президенты ҡарамағындағы Дәүләт советнигы Сергей Лаврентьев. — Беҙгә бөтә планлаштырылған сараларҙы юғары кимәлдә үткәреү өсөн ең һыҙғанып эшләргә тура киләсәк. Беҙҙең йәмғиәттә баһалап бөткөһөҙ ҡиммәттәр бар, улар иҫәбенә Бөйөк Ватан һуғышында еңеү ҙә инә. Уның 65 йыллығы – ветерандар өсөн генә түгел, бөтә халҡыбыҙ өсөн дә ҙур байрам. Алда торған тантаналарҙың төп асылы шуға ҡайтып ҡала. Әгәр байрам итеүгә әҙерлек барышында хәрби хәрәкәттәрҙә ҡатнашыусы тере ҡалған 12 мең кешегә һәм 90 мең тыл ветеранына ҡарата бөтә ҡабул иткән йөкләмәләрҙе бойомға ашыра алһаҡ ҡына ошондай һөҙөмтәгә өлгәшәсәкбеҙ.
Сергей Лаврентьев, федераль кимәлдә Рәсәй Президенты Указы менән киләһе йыл Уҡытыусылар йылы тип иғлан ителде, шуға күрә Башҡортостанда республикабыҙҙа Уҡытыусылар йылын үткәреү планын аныҡлаусы ярашлы документтар ҡабул итеү маҡсатҡа ярашлы буласаҡ, тип билдәләне. Был йүнәлештә тәүге аҙымдар яһалды ла инде, улар иҫәбендә – республика Уҡытыусылар форумын үткәреү тураһында ҡарар. Рәсәйҙә Франция йылын үткәреү ҙә республиканың ижтимағи-сәйәси һәм социаль-иҡтисади тормошонда сағылыш табасаҡ, был Европалағы партнерҙар менән аралашыуҙың яңы нөктәләрен табыу өсөн этәргес бирәсәк.
Шул уҡ ваҡытта Президент Советында, республикабыҙҙа йыл тематикаһы, традиция буйынса, мөһим социаль проблемаларҙың береһен хәл итеү менән бәйләнгән, тип һыҙыҡ өҫтөнә алынды. Башҡортостан һуңғы 20 йылда граждандарыбыҙҙың тормошон яҡшыртыуҙа ярайһы уҡ уңыштарға өлгәште. Бында республикабыҙҙағы һөҙөмтәле социаль сәйәсәт, башлыса, Президент Мортаза Рәхимов етәкселегендәге Башҡортостан етәкселегенең алдан күрә белеүсән сәйәсәте арҡаһында һаҡланыу ғына түгел, арттырылған ҡеүәтле иҡтисади ресурстарға таяна.
— Һуңғы 20 йыл тарихы системалы дәүләт сәйәсәте алып барғанда төбәкте тотороҡло үҫтереүгә өлгәшергә мөмкин булыуын күрһәтте, — тине Сергей Лаврентьев. —Башҡортостанда йәшәүсе бөтә социаль төркөмдәрҙең һәм халыҡтарҙың үҙ-ара килешеп сәйәси, иҡтисади, социаль, мәҙәни эш итеү системаһы – ул алда торған перспективалы үҫеш бурыстарын хәл итеүгә төплө дәүләт ҡарашы һөҙөмтәһе. Бындай ҡараш ҡабатланғыһыҙ этнотерриториаль берәмек – Башҡортостан Республикаһын барлыҡҡа килтергән ярайһы уҡ ҡатмарлы процестарҙы аныҡ белеүгә таяна.
Быйыл Башҡортостан Рәсәй Федерацияһы составында үҙ автономияһының 90 йыллығын билдәләне. 1990 йылдың октябрендә, республика суверенитеты тураһында Декларация ҡабул итеп, демократик федератив Рәсәй составында Башҡортостан үҫешенең хәҙерге этабы асылды.
Президент Советында, республикабыҙ һәр ваҡыт аныҡ һәм эҙмә-эҙлекле рәүештә Рәсәй дәүләтенең федератив нигеҙҙәрен нығытыу сәйәсәтен үткәрҙе, тип айырып билдәләнде.
Беҙ элек-электән, һәр халыҡ, һәр кеше үҙ тарихы өсөн ғорурлыҡ, үҙ Тыуған иле киләсәге өсөн яуаплылыҡ тойғоһо кисергәндә генә илдең үҫешенә өлгәшергә мөмкин, тигән идея яҡлыбыҙ.
Шуны иҫәпкә алып, Президент Советы 2010 йылды Башҡортостанда Республика йылы тип иғлан итергә һәм уны Башҡортостандың ошо 20 йылда үткән юлы йомғаҡтарын барлауға һәм республика халыҡтары тормошонда дәүләттең ролен актуалләштереүгә арнарға кәрәк, тип тапты.


text:
Төбәктә «Берҙәм Рәсәй» партияһы «Уңышлы түтәл» проектына старт бирҙе Фото: автор фотоһы
Төбәктә «Берҙәм Рәсәй» партияһы «Уңышлы түтәл» проектына старт бирҙе
Төбәктә «Берҙәм Рәсәй» партияһы «Уңышлы түтәл» проектына старт бирҙе Фото: автор фотоһы
ӨФӨ, 2016 йыл, 18 май. /«Башинформ» мәғлүмәт агентлығы, Арина Рәхимҡолова/.
Башҡортостанда «Берҙәм Рәсәй» партияһы «Уңышлы түтәл» проектына старт бирҙе. Был турала Рәсәй Баҡсасылар союзының төбәк бүлексәһе рәйесе, проект етәксеһе Ринат Миһранов хәбәр итте. Башҡортостан Дәүләт Йыйылышының граждандарҙың баҡсасылыҡ менән шөғөлләнеүгә хоҡуҡтарын ғәмәлгә ашырыуға бәйле хәлгә мониторинг үткәреү буйынса эшсе төркөмө ултырышында проектҡа баһа бирелде.
«Беҙ коммерцияға ҡарамаған баҡсасылыҡ ширҡәттәренә 40 мең орлоҡ йыйылмалары таратабыҙ. Республиканың Сауҙа һәм ҡулланыусылар хоҡуғын яҡлау буйынса дәүләт комитеты конкурс ойошторҙо һәм баҡсасылар өсөн яҡшы орлоҡтарҙы һайлап алды. Өҫтәүенә уларға китаптар бирәбеҙ һәм социологик тикшереү үткәрәбеҙ. Шулай итеп, беҙ баҡсасыларҙы борсоған проблемалар күрһәтелгән 40 мең анкета йыябыҙ», — тине Ринат Миһранов.
Сығыш яһаусы проектты тормошҡа ашырыу республикаға баҡсасылыҡ буйынса илдә лайыҡлы урын биләргә мөмкинлек бирер тигән ышаныс белдерҙе. Ошо өлкәләге проблемалар 19 майҙа Башҡортостан баҡсасыларының I съезында тикшереләсәк.


text:
Өфөнән Симферополгә тәүге рейсҡа ташламалы билеттар һатып бөтөлгән
8 июнгә Өфөнән Симферополгә ташламалы билеттар (дөйөм хаҡы 3025 һум) һатып бөтөлгән, тип хәбәр иттеләр «Өфө» халыҡ-ара аэропотында. Тулы хаҡҡа – 7400 һумға ғына билеттар бар.
Билеттарҙы 26 майҙа 22 сәғәттә һата башлағандар.
Иҫегеҙгә төшөрәбеҙ, Өфө – Симферополь даими рейсын RedWings авиакомпанияһы 8 июндә аса. Самолет аҙнаһына ике тапҡыр – йома һәм йәкшәмбе осасаҡ.
Симферополдән осоу ваҡыты – 12.05, Өфөгә 17.25 сәғәттә (урындағы ваҡыт буйынса) килеп етә. Өфөнән 19.05 сәғәттә осоп китә, Симферополгә 19.05 сәғәттә (урындағы ваҡыт буйынса) барып етә. Рәсәйҙең Ту-204 самолеттары осасаҡ.


text:
Баш ҡалала Шанхай хеҙмәттәшлек ойошмаһының 2025 йылға тиклемге стратегияһы ҡабул ителәсәк — Дмитрий МезенцевФото: Андрей Старостин
Баш ҡалала Шанхай хеҙмәттәшлек ойошмаһының 2025 йылға тиклемге стратегияһы ҡабул ителәсәк — Дмитрий Мезенцев
Баш ҡалала Шанхай хеҙмәттәшлек ойошмаһының 2025 йылға тиклемге стратегияһы ҡабул ителәсәк — Дмитрий МезенцевФото: Андрей Старостин
ӨФӨ, 2015 йыл, 10 июль. /«Башинформ» мәғлүмәт агентлығы, Ғәлиә Нәбиева/.
Бөгөн Өфөлә халыҡ-ара саммиттар барышында Шанхай хеҙмәттәшлек ойошмаһы ағзалары булған дәүләт башлыҡтары Советы ултырышы була. Шанхай хеҙмәттәшлек ойошмаһының генераль секретары Дмитрий Мезенцев фекеренсә, был пландар билдәләү, эшмәкәрлек һөҙөмтәләрен баһалау йәһәтенән төп ваҡиға булып тора.
«Дәүләт башлыҡтары Өфө декларацияһын ҡабул итәсәк, унда үҙ-ара эшмәкәрлек, эш һөҙөмтәләре, киләсәккә күҙаллауҙар һәм бурыстар билдәләнгән», — тип һөйләне брифингта ШОС-тың генераль секретары. Мезенцев ойошманың дәүләт башлыҡтарына 2025 йылға тиклемге стратегия проектын тәҡдим итеүенә айырым иғтибар йүнәлтте.«Был Рәсәй башланғысы менән индерелгән бик мөһим документ. Уны ШОС ағзалары булған илдәрҙең вәкилдәре әҙерләне», — тине ул.
Рәсәй эксперттары, «6+3» формулаһына ярашлы диалог буйынса партнерҙарҙың эшмәкәрлеген киңәйтеү — көн тәртибендәге мөһим мәсьәләләрҙең береһе, тип иҫәпләй. Был Шанхай хеҙмәттәшлек ойошмаһындағы 14 илдең ҡеүәтен нығыта.
«ШОС стратегияһы — яңы үҫеш философияһы. Был ойошманың төбәктә халыҡ-ара көн тәртибендәге мәсьәләләрҙе хәл итеүен билдәләй. ШОС стратегияһы — үҙ-ара эшмәкәрлек нигеҙе, ойошманың берләшеүе», — тип билдәләне Дмитрий Мезенцев.


text:
9 майҙа Өфөлә Еңеү парады буласаҡ
ӨФӨ, 2015 йыл, 14 апрель. /«Башинформ» мәғлүмәт агентлығы, Екатерина Соколова/.
9 майҙа Өфөлә Еңеү парады буласаҡ. Тантаналы йөрөш иртәнге сәғәт 10-дан 11-гә тиклем дауам итәсәк
Баш ҡала хакимиәте башлығы урынбаҫары Сергей Хох хәбәр итеүенсә, Еңеү парадында 1349 кеше ҡатнаша.
Бөйөк Еңеүҙең 70 йыллығына арналған йөрөштә Оборона, Мәғариф министрлыҡтары, Федераль суд приставтары хеҙмәте, Федераль яза башҡарыу хеҙмәте идаралығы, Йәмәғәт хәүефһеҙлеге үҙәге һәм башҡа ведомство вәкилдәре йәлеп ителәсәк. Быйылғы парадта хәрби техника ҡатнашмаясаҡ.
Өфөлә һуңғы тапҡыр хәрби парад Бөйөк Еңеүҙең 65 йыллығы уңайынан уҙғарылды. Ул ваҡытта Ленин исемендәге майҙанда Өфө гарнизоны ғәскәрҙәренең, көс структуралары подразделениеларының, ветеран ойошмаларының һәм патриотик клубтарҙың тантаналы йөрөшө булды. Парадта Бөйөк Ватан һуғышы йылдарындағы һәм хәҙерге заман хәрби техникаһы күрһәтелде.


text:
Республикала Дөйөм Рәсәй халыҡ фронты «Табыныу» премияһы лауреаты Александра Братанованың документтарын тергеҙеүгә өлгәште Фото: Андрей Старостин
Республикала Дөйөм Рәсәй халыҡ фронты «Табыныу» премияһы лауреаты Александра Братанованың документтарын тергеҙеүгә өлгәште
Республикала Дөйөм Рәсәй халыҡ фронты «Табыныу» премияһы лауреаты Александра Братанованың документтарын тергеҙеүгә өлгәште Фото: Андрей Старостин
ӨФӨ, 2015 йыл, 25 ноябрь. /«Башинформ» мәғлүмәт агентлығы, Ғәлиә Нәбиева/.
Башҡортостанда Дөйөм Рәсәй халыҡ фронты ағзалары «Табыныу» халыҡ-ара балалар премияһы лауреаты Александра Братанованың документтарын тергеҙеүгә өлгәште. 26 ноябрҙә йәш героиняға Рәсәй гражданины паспорты тапшырыла, тип хәбәр иттеләр Дөйөм Рәсәй халыҡ фронтының төбәк штабында.
2009 йылда илдең бөтә мәғлүмәт агентлыҡтары Башҡортостанда уттан өс сабыйҙы ҡотҡарған ҡыҙыҡай хаҡында хәбәр итте. Уларҙың иң бәләкәсенә 9 ай ғына булған. Туғыҙ йәшлек Саша Братанованың ҡаһарманлығы «Табыныу» халыҡ-ара премияһы менән билдәләнде. Ул балаларға юғары ҡаҙаныштары һәм ҡылған изге эштәре өсөн тапшырыла. Саша — илдә ошо абруйлы наградаға лайыҡ булған икенсе бала.
Ул саҡта ерән сәсле ҡыҙыҡайҙы «заманыбыҙ геройы» тип йөрөттөләр. Янғындан һуң Братановтар ғаиләһенең легаль булмаған хәлдә ҡалыуын күптәр белмәне. Бөтә документтары ла янып юҡҡа сыҡҡан. Саша һәм уның туғандары алты йыл буйына документтарын тергеҙергә тырышты. Улар поликлиникала икенсе исем аҫтында дауаланды, өс апаһы урта белем тураһында аттестатһыҙ ҡалды, рәсми рәүештә эшкә урынлаша алмайҙар. Әгәр ҙә Халыҡ фронты ағзалары һәм Башҡортостан юлдаш телеканалының «Времечко» тапшырыуы хәбәрселәре ярҙам ҡулы һуҙмаһа, Александраны ниндәйерәк яҙмыш көтөр ине, билдәһеҙ.
«Донъяла изге кешеләр күп. Дөйөм Рәсәй халыҡ фронты төбәк штабының ярҙам итеүе һөҙөмтәһендә федераль киң мәғлүмәт саралары журналистары, чиновниктар, депутаттар ошо хәлгә үҙ ҡарашын белдерҙе. Ирекмәндәр Братановтарҙың Мәскәүгә сәфәре өсөн юл хаҡын түләргә тәҡдим итте. «Времечко» редакцияһы «фронтовиктар» менән бергә Үзбәкстандағы бөтә инстанцияларға документтар ебәрҙе, миграция хеҙмәттәренә хаттар яҙҙы», — тине Башҡортостан юлдаш телеканалы журналисы Әлиә Таһирова.


text:
«Сәләм» тапшырыуы республикала йәшәүсе һәр кешене Башҡортостан юлдаш телевидениеһының тыуған көнө менән ҡотлаясаҡ
21 сентябрҙә билдәләнәсәк Башҡорт юлдаш телевидениеһының 10 йыллыҡ юбилейы айҡанлы «Сәләм» каналының ижади коллективы үҙенең тамашасыларына ғәҙәти булмаған бүләк әҙерләгән.
12-23 сентябрҙә республикала йәшәүсе һәр кеше Башҡортостан юлдаш телевидениеһын ҡотлау ғына түгел, тура эфирҙа үҙенең ҡалаһының йәки районының ҡаҙаныштары хаҡында ла һөйләү мөмкинлегенә эйә буласаҡ.
«Сәләм» тапшырыуы редакцияһынан хәбәр итеүҙәренсә, иртәнге телевизион акция өсөн Башҡортостандың туғыҙ төбәге һайланған, улар иҫәбендә Өфө лә бар. Был төбәктәрҙә төп байрам саралары үтәсәк.
Ике аҙна дауамында, иртәнге сәғәт 8-ҙән 9-ға тиклем, популяр алып барыусылар – Наил Юнысов, Лилиә Ҡорамшина, Дмитрий Каретко һәм Ғәлиә Вәлиева зәңгәр экрандарҙан халыҡҡа ысын мәғәнәһендә шатлыҡ өләшәсәк.
Уларға республиканың билдәле артистары ла ярҙам итәсәк.


text:
Сит телдәр буйынса берҙәм дәүләт имтиханын сығарылыш уҡыусылары ике көн тапшырасаҡ
ӨФӨ, 2014 йыл, 12 сентябрь. /«Башинформ» мәғлүмәт агентлығы, Эльмира Сабирова/.
2015 йылдан алып сит телдәр буйынса Берҙәм дәүләт имтиханында үҙгәрештәр көтөлә: БДИ-ла ҡатнашыусыларҙың был фән буйынса яҙма эштән тыш, телдән яуап биреү өлөшөн тапшырыу мөмкинлеге буласаҡ. Ул ирекле нигеҙҙә тапшырыласаҡ, әммә сығарылыш синыф уҡыусыһы ике өлөшөн тапшырған хәлдә генә 100 балл алыу мөмкинлеге буласаҡ. Яҙма өлөш өсөн максималь балдар – 80, телдән һөйләү өсөн – 20, тип хәбәр итә Мәғариф һәм фән өлкәһендә күҙәтеү буйынса федераль хеҙмәт.
Әгәр уҡыусы телдән яуап биреү өлөшөн һайлаһа, сит телдәр буйынса берҙәм дәүләт имтиханы уның өсөн ике көн дауам итәсәк.
Имтиханды тапшырыу процедураһы тулыһынса автоматлаштырылған һәм махсус программа тәьминәтен ҡулланып компьютер артында үтә. Имтиханда ҡатнашыусы өсөн һайланған телдә эштең тасуирламаһы менән текст һәм һүрәттәр форматында бер-бер артлы заданиелар күрһәтелә. Имтихан тотоусы монолог рәүешендә һөйләп бер-бер артлы заданиеларға яуаптар бирә, ә телдән яуап биреү электрон ҡоролмаға яҙыла.
Берҙәм дәүләт имтиханында ҡатнашыусы имтихан алдынан яҙыуҙың сифатын тикшерә һәм имтихандан һуң үҙ яуабын тыңлай ала.


text:
Фото:
«Урал ауазы» фестивалендә Рәсәйҙән һәм сит илдәрҙән 20-нән ашыу этник коллективтар ҡатнаша
Фото:
ӨФӨ, 2015 йыл, 5 март. /«Башинформ» мәғлүмәт агентлығы, Ләйлә Аралбаева/.
Оркестрҙар һәм музыка ҡоралдары ансамблдәренең «Урал ауазы» II халыҡ-ара конкурс-фестиваленә Рәсәйҙән һәм сит илдәрҙән ике тиҫтәнән ашыу ижади коллективтар йыйыласаҡ. Оло сара 24 марттан 26-на тиклем Башҡорт дәүләт филармонияһында үтә.
Конкурс-фестивалдә профессиональ һәм студент ансамблдәре һәм оркестрҙары, шулай уҡ Башҡортостан, Татарстан, Тыва, Хакасия, Саха (Яҡут) республикаларынан, Силәбе, Свердловск, Һамар, Ырымбур, Ҡурған өлкәләренән, Пермь крайынан, Санкт-Петербургтан, донъяның төрлө илдәренән — Төркиә, Ҡытай, Белоруссия, Әзербайжан, Ҡырғыҙстан, Үзбәкстан, Ҡаҙағстандан солистарҙың ҡатнашыуы көтөлә.
— Билдәле булыуынса, бәйгелә төрлө төбәктәрҙән һәм илдәрҙән ете оркестр һәм ансамбль, Башҡортостан ҡалаларынан биш һәм Өфөнән ун коллектив ҡатнаша. Республикабыҙҙа йәшәүселәрҙең әүҙем булыуы шатландыра, сөнки бындай фестивалдәр уларҙың халыҡ-ара аренаға сығыуына булышлыҡ итә. Ғаризаларҙы 10 мартҡа тиклем ҡабул итәбеҙ, — тип асыҡлыҡ индерҙе филармонияның матбуғат секретары Лиана Сөләймәнова.
Тыңлауҙар Ғ.Әлмөхәмәтов исемендәге республика гимназия-интернатында үтәсәк.
Бәйгелә ҡатнашыусыларҙы оркестр һәм ансамбль сәнғәтенең күренекле эшмәкәрҙәре: Рәсәйҙең халыҡ артисы, Санкт-Петербург ҡалаһындағы В. Андреев исемендәге дәүләт академия рус халыҡ оркестрының дирижеры һәм художество етәксеһе Дмитрий Хохлов, Үзбәкстандың халыҡ артисы, профессор Фарух Садыков, Рәсәйҙең атҡаҙанған артисы, Башҡортостандың халыҡ артисы, «Урал ауазы» проектының художество етәксеһе һәм авторы Рәмил Ғәйзуллин баһалаясаҡ.


text:
Рөстәм Хәмитов Рәсәйҙең һәм Башҡортостандың дәүләт наградаларын тапшырҙыФото: Олег Яровиков
Рөстәм Хәмитов Рәсәйҙең һәм Башҡортостандың дәүләт наградаларын тапшырҙы
Рөстәм Хәмитов Рәсәйҙең һәм Башҡортостандың дәүләт наградаларын тапшырҙыФото: Олег Яровиков
ӨФӨ, 2016 йыл, 16 февраль. /«Башинформ» мәғлүмәт агентлығы, Александр Смирнов/.
16 февралдә Өфөлә Башҡортостан Башлығы Рөстәм Хәмитов Рәсәйҙең һәм Башҡортостандың дәүләт наградаларын тапшырҙы.
Сәнәғәт, төҙөлөш, транспорт, урман хужалығы, агросәнәғәт комплексы, хеҙмәтләндереү өлкәһе, дәүләт хеҙмәте, муниципаль идаралыҡ, эшҡыуарлыҡ, юриспруденция, фән һәм мәғариф, һаулыҡ һаҡлау, киң мәғлүмәт саралары, архитектура һәм мәҙәниәт өлкәләрендә эшләгән 48 хеҙмәткәрҙең һөнәри ҡаҙаныштары ордендар, почет грамоталары, маҡтаулы исемдәр һәм рәхмәт хаттары менән билдәләнде.
– Бөгөн яҡшы эшләүгә ынтылыш бик мөһим, – тине Рөстәм Хәмитов. – Һеҙ һәйбәт эшләйһегеҙ, йәмғиәткә өлгө күрһәтәһегеҙ. Дөйөм алғанда, барыһының да яҡшы эшләүе, оптимистик ҡарашлы булыуы, илдә барған ваҡиғаларға битараф ҡалмауы кәрәк.
Сығыштың тулы стенограммаһы һәм бүләкләнеүселәрҙең исемлеге республика Башлығының рәсми сайтында баҫылған.


text:
Өфөлә Фёдор Шаляпин исемендәге I Халыҡ-ара вокалсылар конкурсы асылдыФото: автор фотоһы
Өфөлә Фёдор Шаляпин исемендәге I Халыҡ-ара вокалсылар конкурсы асылды
Өфөлә Фёдор Шаляпин исемендәге I Халыҡ-ара вокалсылар конкурсы асылдыФото: автор фотоһы
ӨФӨ, 2016 йыл, 21 сентябрь. /«Башинформ» мәғлүмәт агентлығы, Ләйлә Аралбаева/.
Кисә Өфөлә Фёдор Шаляпин исемендәге I Халыҡ-ара вокалсылар конкурсы асылды. Ул «Өфөлә Шаляпин кисәләре» XV Халыҡ-ара опера сәнғәте фестивале сиктәрендә уҙа. Өфө сәнғәт институтында, бөйөк рус йырсыһының исемен йөрөткән концерт залында, сараны асыу тантанаһы булды. Матбуғат конференцияһында ойоштороусылар һәм баһалама ағзалары бәйге тураһында фекерҙәре менән уртаҡлашты.
«Конкурстың беҙҙең ҡалала уҙғарылыуына бик шатмын. Шаляпиндың тәүге тапҡыр ошонда сығыш яһауын, шунан һуң бөтә донъяла танылыу яулауын барыбыҙ ҙа беләбеҙ, — тине жюри рәйесе, Башҡортостандың халыҡ артисы Асҡар Абдразаҡов. — Яңы йондоҙҙар ҡабыныр, тип ышанабыҙ. Артабан улар спектаклдәргә һәм концерттарға саҡырыласаҡ, беҙ уларҙың үҫешен күҙәтеп барасаҡбыҙ».
Асҡар Абдразаҡов әйтеүенсә, вокал конкурстары жюрийы составында эшләү тәжрибәһе булһа ла, ул тәүге тапҡыр баһалама рәйесе вазифаһын башҡара. Шаляпин конкурсын үткәреү идеяһын Башҡорт опера һәм балет театры директоры Илмар Әлмөхәмәтов тәҡдим иткән, тип хәбәр итте баш дирижер Артём Макаров.
Сығыштарҙы Рәсәйҙең күренекле мәҙәниәт һәм сәнғәт эшмәкәрҙәре баһалай. Улар — Мария театрының йәш опера йырсылары академияһы, Төньяҡ Осетия-Аланияның опера һәм балет театры етәксеһе Лариса Гергиева, Мария театры режиссеры Иркин Ғәбитов, Елена Образцованың Халыҡ-ара музыка академияһы директоры Елена Макарова, З.Исмәғилев исемендәге Өфө дәүләт сәнғәт институтының яңғыҙ йырлау кафедраһы доценты, Башҡорт дәүләт опера һәм балет театры солисы Салауат Асҡаров, Өфө сәнғәт институтының вокал сәнғәте кафедраһы мөдире, профессор Фәрзәнә Сәғитова, Башҡорт дәүләт опера һәм балет театры солисы Эльвира Фәтихова.
Матбуғат конференцияһынан һуң йәрәбә үткәрелде. Конкурста ҡатнашыусылар һәм жюри ағзалары Фёдор Шаляпин һәйкәленә сәскәләр һалды.


text:
Башҡортостан Хөкүмәтендә күп балалы әсәләргә миҙалдар тапшырылды
Республика Хөкүмәтендә быйыл йөҙ ҙә һигеҙенсе, һуңғы тапҡыр күп балалы ҡатындарҙы «Әсәлек даны» миҙалдары менән наградлау тантанаһы үтте. Башҡортостан Хөкүмәте Премьер-министры урынбаҫары Лилиә Ғүмәрова республикабыҙҙың биш һәм унан күберәк бала табып тәрбиәләгән ҡатын-ҡыҙҙарына наградалар һәм аҡсалата премиялар тапшырҙы. Әлеге ваҡытта Баймаҡ районы буйлап эш сәфәрендә йөрөгән республика Президенты Рөстәм Хәмитовтан ҡотлау тапшырып, вице-премьер, уларға килеп етергә һыуыҡтар һәм Олимпия уты Эстафетаһы ҡамасауламанымы, тип ҡыҙыҡһынды. Ҡатындар, беҙҙе һыуыҡ ҡурҡытмай, ә иртәрәк килгәс, тығындарға эләкмәнек, тип яуап бирҙе.
— Һеҙҙе юғары дәүләт наградаһы менән ҡотлайым, ләкин беҙҙең һәм һеҙҙең төп награда — балалар. Әлбиттә, иң ауыр һәм яуаплы хеҙмәт— әсәйҙәрҙеке, — тине Лилиә Ғүмәрова. — Именлек һәр йорттан, һәр ғаиләнән башлана. Әгәр балалар ата-әсәһен яратһа һәм хөрмәт итһә, улар үҙ илен дә яратасаҡ. Миллиард һумдар тотоноп, әллә күпме квадрат метр торлаҡ, меңләгән километр юлдар төҙөргә мөмкин, әммә һәр балаға үҙ күңел йылыбыҙҙы, үҙ ҡиммәттәребеҙҙе һала алһаҡ ҡына һөҙөмтә буласаҡ. Һеҙгә хеҙмәтегеҙ өсөн ҙур рәхмәт белдерәм һәм башымды эйәм.
Бүләкләнеүселәр араһында республиканың бөтә райондарынан да тиерлек вәкилдәр бар. Бөгөн тағы 60 күп балалы әсә миҙал алды.


text:
Республика халҡы «Иҫәп алыу дөрөҫлөгө» викторинаһында ҡатнаша һәм еңеү яулай
ӨФӨ, 2016 йыл, 10 февраль. /«Башинформ» мәғлүмәт агентлығы, Олеся Серёгина/.
2016 йылда үтәсәк Бөтә Рәсәй ауыл хужалығы иҫәбен алыуға арналған «Иҫәп алыу дөрөҫлөгө» викторинаһының беренсе турына йомғаҡ яһалды.
Бөтә Рәсәй ауыл хужалығы иҫәбен алыуҙың матбуғат үҙәге хәбәр итеүенсә, викторинаның беренсе турының еңеүселәре билдәләнде. Туғыҙ еңеүсе араһында Башҡортостандан Леонид Ефимов, шулай уҡ Вологдала, Мәскәүҙә, Волгоградта, Приморье крайында, Коломнала һәм Тыва Республикаһында йәшәүселәр бар.
Алдан хәбәр ителгәнсә, 3 февралдән 23 мартҡа тиклем «Иҫәп алыу дөрөҫлөгө» викторинаһының икенсе этабы уҙғарыла. Һәр шаршамбы Мәскәү ваҡыты буйынса сәғәт 10-да Бөтә Рәсәй ауыл хужалығы иҫәбен алыу сайтындағы «Викторина» бүлегендә өс һорау баҫыласаҡ. Улар шаршамбы һайын киске сәғәт 7-се 25 минутта «Рәсәй радиоһы»нда «Иҫәп алыу дөрөҫлөгө» программаһы эфирында ла яңғыраясаҡ.


text:
«Өфө» аэропортында йәйге расписание буйынса эшләргә әҙерләнәләр
«Өфө» халыҡ-ара аэропортында йәйге расписание төҙөү эше тамамлана. «Йәй-2011» миҙгелендә авиакомпаниялар яңы йүнәлештәр һәм маршруттар буйынса рейстар башҡарасаҡ.
Шулай итеп, «Континент» авиация компанияһы «Красноярск – Барнаул – Өфө – Барнаул – Красноярск», «Норильск – Өфө – Анапа — Минеральные Воды – Өфө – Норильск» маршруттары буйынса осасаҡ. «Таймыр» авиакомпанияһы ла пассажирҙарҙы Норильскиҙан Өфө аша Краснодарға ташыясаҡ. «Украина халыҡ-ара авиалиниялары» расписаниеға «Симферополь – Өфө – Һамар – Симферополь» рейсын индерҙе.
«ЮТэйр» авиакомпанияһы «Бангкок – Өфө – Бангкок» рейсын башҡарасаҡ. Был компания йәнә «Прага – Өфө – Прага», «Мюнхен – Өфө – Мюнхен» кеүек яңы маршруттар индерергә ниәтләй. «Ред Вингс» авиакомпанияһы «Бодрум – Өфө – Бодрум» рейсын планлаштыра.
«Урал авиалиниялары» менән Ташкент (Үзбәкстан), Тиват (Черногорье), Пула (Хорватия), Ларнака (Кипр), Римини (Италия), Бургас (Болгария) ҡалаларына осорға мөмкин буласаҡ.
«Төркиә авиалиниялары» 29 марттан аҙнаһына дүрт тапҡыр «Истанбул — Өфө – Истанбул» маршруты буйынса рейстар йышлығын артыра.
«Өфө» аэропорты маршрут-транспорт селтәренең перспективалы үҫеше хеҙмәтенән хәбәр итеүҙәренсә, пассажирҙарҙы хеҙмәтләндереү сифатын күтәреү маҡсатында сайтта халыҡтан анкета һорауҙарына яуап алыу үткәрелә, сит ойошмалар менән әүҙем эш алып барыла. Һөҙөмтәлә аэропорт биләмәһендәге ҡала-ара автобус кассаһы эшмәкәрлеге тергеҙелә, ҡала яны автобустарының төнгө ваҡыттағы хәрәкәтен тергеҙеү мәсьәләһе ҡарала.
Өфө аэропортының быйылғы йылдағы эшмәкәрлегенең яҡынса йомғаҡтарына килгәндә, әлеге ваҡытта үҙәк расписание буйынса самолет осоштары уҙған йылға ҡарағанда ун процентҡа күберәк башҡарылған. Быйылғы йылда йәмғеһе ике миллиондан ашыу пассажирҙы хеҙмәтләндереү планлаштырыла.


text:
Башҡортостан Хөкүмәте үҙ бурыстарын үтәүен дауам итеүе тураһында Указ
Башҡортостан Республикаһы Президенты Рөстәм Хәмитов «Башҡортостан Республикаһының яңы Хөкүмәтен ойошторғанға тиклем БР Хөкүмәте үҙ бурыстарын үтәүен дауам итеүе тураһында» указға ҡул ҡуйҙы.
Указға БР Хөкүмәте үҙ вәкәләттәрен һалыу менән бәйле Башҡортостан Республикаһы Конституцияһының 93-сө статьяһына ярашлы ҡул ҡуйылды.
Указға ярашлы Президент Башҡортостан Хөкүмәтенә республиканың яңы Хөкүмәтен ойошторғанға тиклем үҙ бурыстарын үтәүҙе дауам итергә ҡушты.


text:
Журналистар араһында йәштәр тематикаһын яҡтыртыуға конкурс дауам итә
30 декабргә тиклем БР Йәштәр сәйәсәте, спорт һәм туризм министрлығында йәштәр тематикаһын яҡтыртыусы журналистарҙың ижади эштәрен ҡабул итәсәктәр.
Конкурс дүртенсе йыл рәттән үткәрелә, был осорҙа унда Башҡортостандың бөтә киң мәғлүәмт саралары ҡатнашты. Ярыштың төп маҡсаты — йәштәр сәйәсәтенең актуаль мәсьәләләренә журналистарҙың иғтибарын йәлеп итеү.
Еңеүселәр ике номинацияла билдәләнәсәк: "Баҫма киң мәғлүмәт саралары", "Электрон киң мәғлүмәт саралары".
Баҫма киң мәғлүмәт саралары республика, ҡала, район гәзиттәре һәм журналдары; студенттар гәзиттәре һәм журналдары категориялары буйынса наградлана.
"Электрон киң мәғлүмәт саралары" номинацияһында телевидение, радио, интернет-баҫмалар араһында иң яҡшылар билдәләнәсәк.
Авторҙарҙың эштәре түбәндәге адрес буйынса ҡабул ителә: Өфө ҡалаһы, Ленин урамы, 10-сы йорт, 12-се бүлмә. Белешмәләр өсөн телефон: 251-16-32.


text:
Аш-һыу һалып еткерелмәй, уның тураһында мотлаҡ мәғлүмәт юҡ
Башҡортостан Республикаһының Ҡулланыусыларҙың хоҡуҡтарын яҡлау һәм алкоголле продукция әйләнешенә һәм сифатына контроллек итеү буйынса идаралығының йәмәғәт туҡланыуы һәм аҙыҡ-түлек тауарҙары етештереү өлкәһендә күҙәтеүҙе тәьмин итеү бүлеге белгестәре, Өфөнөң ҡайһы бер объекттарын тикшереп, ҡулланыусыларҙың хоҡуҡтары йыш ҡына боҙолоуын асыҡланы.
Мәҫәлән, 9-сы урта мәктәп ашханаһында аш-һыу һалып еткерелмәүе күҙгә ташланды. Бынан тыш, аш-һыу әҙерләү өсөн ҡулланылған ингредиенттар хаҡында тулы мәғлүмәт, йәғни уларҙың сифатын раҫлаусы документтар юҡ.
Революцион урамындағы "РиА" яуаплылығы сикләнгән йәмғиәте кафеһында алтаҡта юҡ. Ҡулланыусыларға тәҡдим ителгән деликатестарҙың, шулай уҡ үҙҙәре әҙерләгән алкоголле эсемлектәрҙең аҙыҡ-түлек ҡиммәте тураһында хәбәр итмәйҙәр. Аш-һыу әҙерләү өсөн тауар ярлығы булмаған продукттар файҙаланылған.
"Башҡортостан йылға пароходлығы" асыҡ акционерҙар йәмғиәтенең Ленин урамындағы "Якорь" кафеһы хеҙмәткәрҙәре аш-һыуға төп продукттарҙың 40 процентын һалып еткермәүе менән айырылып торҙо. Бында шулай уҡ тәҡдим ителгән ашамлыҡтар тураһында мотлаҡ мәғлүмәт юҡ. Революцион урамындағы 44-се урта мәктәп ашханаһы тураһында ла ошоно уҡ әйтергә мөмкин.


text:
Башҡортостан ауыл хужалығы предприятиелары алдында орғасы малдар һанын һаҡлау бурысы тора
Инә малдар һанын һаҡлап ҡалыу өсөн бар сараларҙы ла күрергә кәрәк. Был турала Ҡариҙел районында үткән баш ветеринар инспекторҙарының республика семинар-кәңәшмәһендә Башҡортостан Республикаһы ауыл хужалығы министрының беренсе урынбаҫары Николай Коваленко белдерҙе.
— Быйылғы йәй беҙҙең төбәктә аномаль, ауыл хужалығы ҡоролоҡтан ыҙа сигә, — тип билдәләне ул. – Шуға күрә мал аҙығы менән ауыр буласаҡ. Ошоноң менән бәйле мал иҫәбенең кәмеүе көтөлә. Аграрийҙарға бер нисә нәмәне иҫәпкә алырға кәрәк. Иң элек, инә малды һатырға ярамай. Йәш малға килгәндә — бер баш мал да республиканан ситкә сығырылырға тейеш түгел.
Шулай уҡ Николай Анатольевич район хужалығы вәкилдәрен башҡа төбәктәрҙән мал ҡайтарыуға контролде арттырырға саҡырҙы. Был республика малсылығын бер нисә сирҙән һаҡлап алып ҡалырға тейеш. Мәҫәлән,тиҙ таралыусы һәм малдарҙың күпләп ҡырылыуына килтергән сусҡаларҙың африка тағунынан. Был ауырыуҙың Рәсәйҙәге тәүге осраҡтары илдең көньяҡ төбәктәрендә асыҡланған да инде.


text:
Октябрьскийҙа Йәштәр эшҡыуарлыҡ мәктәбе асыла
Сираттағы Йәштәр эшҡыуарлыҡ мәктәбе 31 мартта Октябрьскийҙа асыла. Уны асыу инициативаһы менән Өфө дәүләт иҡтисад һәм сервис академияһының Октябрьскийҙағы филиалы етәкселеге сыҡты. Академия бындай проекттарҙы Өфөлә, Ишембайҙа, Күмертауҙа бойомға ашырҙы ла инде. Тиҙҙән Башҡортостандың башҡа ҡалаларында ла Йәштәр эшҡыуарлыҡ мәктәптәрен асыу планлаштырыла.
Өфө дәүләт иҡтисад һәм сервис академияһы уҡытыусылары етәкселегендә өс аҙналыҡ уҡытыу үткәреләсәк. Занятиеларға студенттар, ҡала йәштәре йөрөй ала.
Сараны ойоштороусылар фекеренсә, Октябрьскийҙа бындай мәктәп асыу республиканың көнбайыш төбәге йәштәренең эшҡыуарлыҡ инициативаһын үҫтереүгә, шулай уҡ уларға тормошта үҙ урындарын табыуға ярҙам итеү өсөн ойоштороу һәм методик шарттар булдырыуға булышлыҡ итәсәк.


text:
“Йөҙгә-йөҙ” премияһына дәғүә итеүгә документтар ҡабул итеү тамамлана
Өфө ҡалаһы ҡала округы хакимиәте ярҙамында ҡала үҫеше йәмәғәт фонды дүртенсе тапҡырына “Йөҙгә-йөҙ” Ҡала йәмәғәт эшлекле премияһына дәғүә итеүгә конкурс үткәрә.
“Йөҙгә-йөҙ” премияһы 2006 йылда үҙ эштәре менән ҡаланың сәскә атыуына һәм үҫеүенә, унда йәшәүселәрҙең етеш йәшәүенә булышлыҡ иткән, шулай уҡ тормошҡа ашырырлыҡ ҡыҙыҡлы һәм файҙалы идеяларға эйә булған өфөләргә ярҙам итеү өсөн булдырылған.
Премия түбәндәге номинацияларҙа бирелә: «Өфө — төҙөкләндерелгән ҡала», «Өфө — халҡы арта барыусы ҡала», «Өфө – бай һәм иҡтисади үҫешкән ҡала», «Өфө – фәндә, мәҙәниәттә һәм спортта ҙур ҡаҙаныштар ҡалаһы», «Өфө – ҙур административ үҙәк», «Ҡала алдындағы ҡаҙаныштары өсөн йәмәғәт таныуы».
Премия булдырылғандан алып конкурста 174 өфөлө ҡатнашты, шуларҙан 53 кеше лауреат булды, 20 номинант “Айырым ышаныс билдәһе” наградаһы алды, 30 еңеүсе үҙ проектын тормошҡа ашырыуға аҡсалата сертификат менән бергә “Эш кешеһе” наградаһына лайыҡ булды. Уҙған осорҙа 50-нән ашыу проект тормошҡа ашырылды.
Һәр номинацияла еңеүселәргә аҡсалата премия һәм диплом тапшырып, “Йөҙгә-йөҙ” Ҡала йәмәғәт эшлекле премияһы лауреаты исеме бирелә.
Конкурсҡа документтар 13 ноябргә тиклем ҡабул ителә. “Йөҙгә-йөҙ” премияһын тапшырыу тантанаһы 18 декабргә билдәләнгән. Ул ҡала хакимиәтендә үткәреләсәк.


text:
Өфө лимонарийында мушмула өлгөрҙө
Өфө лимонарийында йыл әйләнәһенә уңыш йыйыла. Бер экзотик емештәргә алмашҡа икенселәре килә. Лимонарий хеҙмәткәрҙәре әле генә лимондар йыйып алғайны, инде мушмула өлгөрҙө. Был емеш ағасының тыуған ере тип Кавказ иҫәпләнә. Һары бәрхәт емештәр сливаны хәтерләтә. Уларҙың тәмен экзотик үҫентеләр плантацияларын тәрбиәләүҙә ярҙам иткән студенттар тейешенсә баһалап та өлгөргән. Лимондарҙан айырмалы мушмула емештәрен лимонарий һатыуға сығармай. Улар үрсетеүгә китә. Әлегә быяла аҫтында емеш биреүсе бер генә ағас үҫә, бер аҙҙан бында ҙур мушмула баҡсаһы буласаҡ.
Әйткәндәй, ҡоролоҡҡа ҡарамаҫтан лимонарийҙың төп культуралары мул уңыш биргән. Быйыл бында 22 тонна цитруслылар йыйып алынған.
Әлегә талымлы үҫемлектәр һыуыҡтарға бирешмәй, ти уҡыу-тәжрибә хужалығы мөдире Фәриҙә Садиҡова. Белгестәр теплицаларҙа тейешле микроклимат һаҡларға тырыша. Тиҙҙән, февраль уртаһында, лимонарийҙа иң матур мәл – сәскә атыу осоро башланасаҡ.


text:
Башҡортостанда күләмле инвестицион проекттарҙы тормошҡа ашырыу дауам итә
Быйыл Башҡортостан дөйөм суммаһы 48 миллиард һумдан ашыу суммаға тиң 30 күләмле инвестицион проектты ғәмәлгә индерергә иҫәп тота. Өфөлә үткән матбуғат конференцияһында был турала БР Хөкүмәте премьер-министры урынбаҫары, сәнәғәт һәм тышҡы иҡтисади бәйләнештәр министры Юрий Пустовгаров ентекләп һөйләне.
Уның әйтеүенсә, көрсөк арҡаһында бер нисә инвестицион проектты туҡтатырға тура килгән. Атап әйткәндә, был “Толпар” башҡорт тракторы производствоһына ҡағыла. Трактор буйынса алып барылған иҫәпләүҙәр Нефтекамалағы “НефАЗ” асыҡ акционерҙар йәмғиәте майҙанында булдырылған AGCO менән берлектәге предприятиеға биреләсәк.
БР Сәнәғәт һәм тышҡы иҡтисади бәйләнештәр министрлығы мәғлүмәте буйынса, яҡын арала Өфө трансформатор заводының беренсе һәм икенсе сиратын файҙаланыуға тапшырыу, «Ласселсбергер» предприятиеһында керамик плиталар етештереүҙең башланыуы көтөлә. Бынан тыш, «Электрозавод» асыҡ акционерҙар йәмғиәтендә яңы коммутацион апаратура етештереүҙе яйға һалыу эше башланған.
“Өфө моторҙар эшләү производство берекмәһе” асыҡ акционерҙар йәмғиәтендә вертолет двигателдәрен етештереүҙе Юрий Пустовгаров иң ҡыҙыҡлы инвестицион проект тип билдәләне. Уның фекеренсә, ӨМЭПБ был проектты тормошҡа ашырыу өсөн иң әҙерлекле предприятие. “Күмертау авиацион-производство предприятиеһы” йәмғиәте эшләп сығарған яңы вертолеттарҙың быуындарын етештереү буйынса кооперацияла 10-ға яҡын башҡорт предприятиеһы ҡатнаша ала.
“Селена” төркөмө менән бер миллиард һумлыҡ заманса ағас эшкәртеү производствоһы төҙөлөшөн дә шундай уҡ мөһим проекттар иҫәбенә индерә Юрий Пустовгаров. Ағас эшкәртеү менән республика етди шөғөлләнергә ниәтләнә. Биш йылдан һуң тулайым төбәк продукцияһына был тармаҡ 100 миллиард һум һәм хеҙмәт баҙарына 10 меңгә яҡын яңы эш урыны өҫтәр, тип көтөлә.
Юрий Пустовгаров әйтеүенсә, Стәрлетамаҡ предприятиеларының береһе нигеҙендә машина төҙөлөшө производствоһы менән бәйле яңы проектты ғәмәлгә индерергә ниәтләнәләр, уның арҡаһында 10 мең кеше эш менән тәьмин ителәсәк.
Башҡортостан йәнә «Чех экспорт банкы» менән миллион тонна цемент етештерәсәк Учалы эзбиз-цемент комбинаты төҙөлөшөн тергеҙеү тураһында һөйләшеүҙәр алып бара.
Юрий Пустовгаров, шулай уҡ, күн-тире эшкәртеүгә бәйле бер нисә проект, “Полиэф” асыҡ акционерҙар йәмғиәте эргәһендә яңы производстволар булдырыу, өс мең кешене эш, ә башҡорт предприятиеларын заказдар менән тәьмин итәсәк IKEA сауҙа комплексы асылыуы тураһында әйтеп үтте.
Министр билдәләүенсә, төбәктә ҡалырға ризалашҡан инвесторҙар оҙайлы ваҡыт дауамында аҡса һалып, һөҙөмтәлә донъя кимәлендәге производство алырға ниәтләнә. Миҫал итеп ул әлеге ваҡытта ҡоролмаһын көйләгән, персонал һәм инфраструктураһын әҙерләгән «Ласселсбергер» (Австрия) компанияһын килтерҙе. Уның быйыл яҙ сафҡа индерелеүе көтөлә.


text:
Фото:
Башҡортостанда БДИ үткәреүгә контроллек итеү буйынса ведомство-ара комиссия булдырыласаҡ
Фото:
Йома, 5 августа, юғары уҡыу йорттары беренсе курсҡа ҡабул итеү тураһында бойороҡтар сығарҙы, быға ҡарамаҫтан БДИ темаһы әле булһа актуаль. Быйылғы Берҙәм дәүләт имтиханы һөҙөмтәләрен бөтә кимәлдәрҙә лә тикшереү дауам итә. Фекерҙәр, алдан көтөлгәнсә, бер-береһенә ҡаршы килә.
Бөгөн Республика йортонда үткән видеоселектор кәңәшмәһендә Башҡортостанда асыҡланған БДИ барышындағы тәртип боҙоуҙар һәм уның ғәҙел үтеүен тәьмин итеү хаҡында һүҙ барҙы. Кәңәшмәлә Башҡортостан Президенты Рөстәм Хәмитов, БР Хөкүмәтенең Премьер-министр урынбаҫары Зөһрә Рәхмәтуллина, БР мәғариф министры Әлфис Ғаязов, юғары уҡыу йорттары ректорҙары, ҡала һәм райондарҙың мәғариф бүлеге етәкселәре ҡатнашты.
— Яңыраҡ Башҡортостанда Мәғариф һәм фән өлкәһендә күҙәтеү буйынса федераль хеҙмәт етәксеһе Любовь Голубева булды. БДИ һөҙөмтәләренең бөтә предметтар буйынса ла тотороҡло юғары булыу сәбәптәрен асыҡларға тырышыу уның бында килеүенең бер маҡсаты булды, — тип иҫкә төшөрҙә Рөстәм Хәмитов. – 2011 йылда республикала уртаса Рәсәйҙәге менән сағыштырмаса БДИ буйынса уртаса балл 11 предметтан алты балдан ашыуға күтәрелгән. Балтас, Йәрмәкәй, Илеш, Кушнаренко, Саҡмағош, Шишмә райондарында һәм Ағиҙел ҡалаһында уртаса балл республика кимәлендәгенән күпкә, 7-13 балға, артҡан. Был муниципалитеттар бындай юғары һөҙөмтәләрҙе беренсе йыл ғына күрһәтмәй. Ләкин беҙгә киләһене асыҡларға кәрәк – был ысынында ла белемдең юғары кимәлеме, әллә билдәләрҙең ғәҙел булмауымы.
Быйыл 100 балл йыйыусылар һаны (24) былтырғыға ҡарағанда өс кешегә кәмерәк булһа ла, 81-ҙән алып 90 балға тиклем йыйыусы уҡыусылар һаны күпкә артҡан.
Асыҡланған БДИ барышындағы тәртип боҙоуҙарға Президент айырыуса иғтибарын йүнәлтте.
Ирекле күҙәтеүселәр эше хаҡында ла һүҙ сыҡты. Президент иҫәпләүенсә, «БДИ барышына контроллек итеү системаһы мөмкинлектәре менән беҙ тулыһынса ҡулланмайбыҙ».
Быйыл ирекле күҙәтеүсе сифатында 684 кеше аккредитация үткән, былтырғыға ҡарағанда был өс тапҡырға күберәк. Ләкин, Президент әйтеүенсә, бер тәртип боҙоуҙы ла улар асыҡламаған.
Алда әйтеп үтелгән мәсьәләләрҙе хәл итеү өсөн Башҡортостан Республикаһы Хөкүмәте ҡарамағында ведомство-ара комиссия булдырыласаҡ, тип белдерҙе Рөстәм Хәмитов.
Республикала БДИ процедураһын камиллаштырыу буйынса бер нисә йүнәлеш хаҡында мәғариф министры Әлфис Ғаязов та әйтте. Процесстың әхлаҡи яғын ул иң мөһиме тип атаны.
Республика юғары уҡыу йорттарының Ректорҙар советы рәйесе Морат Ғөзәйеров ирекле күҙәтеүселәр итеп вуз уҡытыусыларын йәлеп итергә кәрәк, тип иҫәпләй. Бынан тыш, уның фекеренсә, БДИ үткәргәндә юғары уҡыу йорттары аудиторияларын файҙаланырға кәрәк.
Кәңәшмә аҙағында тәртип боҙоусыларға ҡарата эштән бушатыуҙы ла күҙ уңында тотҡан ҡаты яза буласаҡ, тип билдәләнде.
— Тәртип боҙоусылар административ ҡына түгел, енәйәт яуаплылығына ла тарттырыласаҡ, — тип һыҙыҡ өҫтөнә алды Зөһрә Рәхмәтуллина.


text:
Фото:
Рөстәм Хәмитов Бәләбәй предприятиеларында булды
Фото:
1 октябрҙә Башҡортостан Президенты Рөстәм Хәмитов эш сәфәре барышында Бәләбәй районында булды.
Бәләбәй районы буйлап эш сәфәре барышында Башҡортостан Президенты «Почет билдәһе» орденлы Бәләбәй һөт комбинаты» асыҡ акционерҙар йәмғиәтендә булды. Предприятие 1932 йылда булдырылған. Һөт эшкәртеү һәм һөт аҙыҡтары етештереү комбинат эшмәкәрлегенең төп йүнәлештәре булып тора. 2011 йылдың 1 сентябренә ҡарата оҙатылған продукция күләме 1 миллион 300 мең һум тәшкил иткән. Предприятиела йәмғеһе 500-ҙән ашыу кеше эшләй, уртаса эш хаҡы – 17 мең һум.
Һуңғы өс йыл эсендә һөт комбинатында технология процестары яңыртылған. Был маҡсаттарҙа ҡулланылған инвестицияларҙың дөйөм күләме 515 миллион һумдан артҡан. Бынан тыш, ағымдағы йылдың аҙағына тиклем предприятие сырҙарҙы фасовкалау буйынса 80 миллион һумлыҡ ике автоматлаштырылған линия алырға планлаштыра. Киләсәктә бында сырҙарҙың яңы төрҙәрен етештерергә уйлайҙар.
Башҡортостан Президенты комбинаттың етештереү майҙансыҡтарын ҡараны. Заманса һәм Рәсәйҙә уникаль булған ҡорамаладар менән йыһазландырылған яңы сыр етештереү цехында Рөстәм Хәмитов сыр етештереүҙең тулы циклы менән танышты. Бынан һуң республика башлығы продукцияны төрөү участкаһында, сыр һаҡлау бинаһында һәм башҡа участкаларҙа булды.
Шулай уҡ Бәләбәйҙә Рөстәм Хәмитов "Бәләбәй "Автонормаль" заводы" асыҡ акционерҙар йәмғиәтенең етештереү эшмәкәрлеге менән танышты. Предприятиеға 1971 йылда нигеҙ һалынған. Уның эшмәкәрлегенең төп йүнәлеше – автомобиль сәнәғәте өсөн беркетеү изделиелары һәм тулы цикллы пружиналар етештереү. Ағымдағы йылдың аҙағына тиклем бында 4,8 миллиард һумға йәмғеһе 44,8 мең тонна беркетеү изделиелары етештереү планлаштырыла.
Һуңғы йылдарҙа предприятиела бер нисә эре инвестицион проект тормошҡа ашырылған. Техник үҫешкә ҡулланылған инвестицияларҙан тыш, 160 миллион һумдан ашыу аҡсаны завод социаль өлкәгә, атап әйткәндә бассейнлы спорт-һауыҡтырыу комплексын төҙөүгә йүнәлткән.
Производствоны диверсификациялау сиктәрендә быйыл нефть һәм газ сәнәғәте предприятиелары өсөн етештерелгән продукция исемлеген үҙләштереү һәм киңәйтеү буйынса эштәр алып барыла.
«БелЗАН»да йәмғеһе 5600 кеше эшләй. Уларҙың уртаса эш хаҡы 14 мең һумдан аша.
Предприятиела Рөстәм Хәмитов завод цехтарын ҡараны һәм изделиелар етештереү технологиялары менән танышты.
Башҡортостан Президенты предприятиела ҡул менән эшләүҙең ҡайһы саҡта урынһыҙ булыуын, ҡайһы бер участкаларҙа эште автоматлаштырырға мөмкин булыуын билдәләне. Рөстәм Хәмитов завод етәкселегенә артабан производствоны яңыртыу юлдары хаҡында уйларға тәҡдим итте, тип хәбәр итә республика Президентының матбуғат хеҙмәте.


text:
Өфөлә IV төбәк-ара экологик форум үтәсәк
8-10 октябрҙә республиканың баш ҡалаһында IV төбәк-ара экологик форум һәм «Уралэкология. Сәнәғәт хәүефһеҙлеге–2013 » ХVIII махсус күргәҙмә уҙасаҡ.
— Тирә-яҡ мөхитте һаҡлау өлкәһендәге иң яҡшы ғилми-техник ҡаҙаныштарҙы күрһәтеү, ҡалдыҡтарға контроллек итеү, предприятиеларҙан ағып сыҡҡан бысраҡ һыуҙарҙы таҙартыу, ҡалдыҡтарҙы эшкәртеү һәм утилләштереү, буйынса прогрессив технологияларҙы ғәмәлгә индереү ошо ике сараның маҡсаты булып тора, — тип һыҙыҡ өҫтөнә алды БР Тәбиғәттән файҙаланыу һәм экология министрлығының матбуғат секретары Нина Никандрова.
Уның һүҙҙәренсә, күргәҙмә тәбиғәтте һаҡлауға тәғәйенләнгән продукциялар һәм төрлө тармаҡҡа йүнәлтелгән етештереү ҡоролмалары проекттарын берлектә тормошҡа ашырыу өлөшөндә хеҙмәттәшлек элемтәләрен булдырыуға саҡыра. Бынан тыш, ул экологик эштәр һәм хеҙмәттәр баҙарын үҫтереүгә йүнәлтелгән.
Экологик форумдың һәм махсус күргәҙмәнең программаһы киң һәм төрлө. Форум программаһында — Тәбиғәттән файҙаланыу өлкәһендә күҙәтеү буйынса Федераль хеҙмәттең Ғилми-техник советы ултырышы, хәҙерге заман газ таҙартыу системаларын ҡулланыу буйынса бөтә Рәсәй сәнәғәт предприятиелары етәкселәре кәңәшмәһе, шулай уҡ көнүҙәк экологик темаларға ғилми-ғәмәли конференциялар һәм семинарҙар.
«Уралэкология. Сәнәғәт хәүефһеҙлеге–2013» ХVIII махсус күргәҙмә –Урал-Волга буйы төбәге территорияһында уҙғарылған ҙур күргәҙмәләрҙең береһе. Сараны үткәреү мөһимлеге Башҡортостандың нефть һәм газ сығарыу, нефть-химия һәм нефть эшкәртеү сәнәғәте үҙәге булып тороуы менән билдәләнә. Республикала тау-мәғдән тармағы, металлургия һәм машиналар эшләү үҫешкән.
Һәр ваҡыттағыса форумдың һәм күргәҙмәнең төп ойоштороусылары – Башҡортостан хөкүмәте, БР Тәбиғәттән файҙаланыу һәм экология министрлығы, БР буйынса Тәбиғәттән файҙаланыу өлкәһендә күҙәтеү идаралығы һәм «Лигас» коммерция инновацион үҙәге.
Белешмә өсөн. Башҡортостан Республикаһында тәбиғәтте һаҡлау эшмәкәрлеге буйынса махсус күргәҙмә 1995 йылдан алып уҙғарыла. Экологик форум тәү тапҡыр Өфөлә 2004 йыл үткәрелгән.
Сараларҙа төрлө йылдарҙа Германия, Великобритания, Дания, Швейцария кеүек илдәрҙән ҙур компаниялар ҡатнашты.


text:
Мосолман байрамдары
Мосолман байрамдары- мосолмандар байрам иткән байрамдар. Ислам динендә 13 байрам телгә алына һәм үткәрелеп килә. Иң ололары — Ураҙа ғәйете һәм Ҡорбан ғәйете. Улар Мөхәммәт СҒС ваҡытынан уҡ байрам ителә. Байрамдар ай календары буйынса үткәрелә.
Йөкмәткеһе
Ураҙа байрамы[үҙгәртергә | вики-тексты үҙгәртергә]
Ғәрәпсә Ғәйдел Фитыр көнө тип йөрөтөлә. Рамаҙан ураҙаһы тамам булғандан һуң өс көн байрам ителә. Байрамдың башы Шәүүәл айының беренсе көнөнә тура килә. Был көндә мосолмандар мәсеттәргә йыйылып ғәйет намаҙы башҡара. Аллаһы Тәғәләнән гонаһтарын ярлыҡауҙы һорап теләктәр теләйҙәр. Рамаҙан иң изге ай- сөнки был айҙа Ҡөрьән китабы иңдерелә башлаған. Мәтдт мөмкинселектәре булған мосолмандар ғәйет намаҙына тиклем фәҡирҙәргә йәки мәсеткә фытыр саҙаҡаһы бирә. Рамаҙан айы барышында ураҙа тотоусы кешеләрҙе киска ашҡа, Ифтарға(ауыҙ асырға) йыйыу йолаһы бар.
Ҡорбан ғәйете[үҙгәртергә | вики-тексты үҙгәртергә]
Ҡорбан байрамы Зөлхиззә айының 10-сы көнөнә тура килә. Ул ураҙа байрамынан һуң 70 көн үткәс билдәләнә һәм өс көн дауам итә. Был көндө мөсолмандар иртүк тороп төркөм-төркөм йыйылып «Аллаһу әкбәр, Аллаһу әкбәр» тип тәҡбир әйтеп, юлда туҡтай — туҡтай мәсеткә йүнәлә. Унда ғәйет намаҙы уҡыйҙар. Аллаһы тәғәләнән ярлыҡау һорайҙар.
Мосолмандар был көндө махсус намаҙ уҡырға һәм күңелдәрен Аллаһыға йүнәлтергә тейештәр. Ҡәғбә храмын төҙөгән Ибраһим пәйғәмбәр Ябраил фәрештәнән «ҡара ташты» алғас, үҙенең Аллаһыға бирелгәнен күрһәтеү өсөн, улы Исмәғилде Ҡорбан итмәксе була(37, 97-110 аяттар). Ләкин шәфҡәтле Аллаһы Тәғәлә, фәрештә аша бәрән ебәреп, уның улын ҡотҡара.
Ғәрәфә көнө[үҙгәртергә | вики-тексты үҙгәртергә]
Ҡорбан байрамынан алдағы көн. Мосолмандар өсөн был изге һәм мөбәрәк көн иҫәпләнә. Был көндө, йәғни Зөлхиззә айының 9-сы көнөндә улар Мәккәгә Ғәрәфәт тауы итәгенә күмәкләшеп намаҙ уҡырға йөрөй торған булғандар.
Һижриәт көнө[үҙгәртергә | вики-тексты үҙгәртергә]
Икенсе төрлө күсеү көнө тип йөрөтөлә. Был көн сәфәр айының 26-сы көнөндә билдәләнә. Ислам диненең сөнни мәзхәбендәге мосолмандар, 13 йыл буйы Мәккә кешеләрен ислам диненә өндәгәндән һуң, ошо кистә хәҙрәти Рәсүл СҒС, хәҙрәти Әбүбәкер менән бергәләшеп, Мәҙинәи Мөкәрәмәнәнән сығып, Мәҙинәи Мөнәүәрә ҡалаһына барып еткәндәр. Ошонан һуң Ислам дине тиҙ арала тарала башлай, көсәйеп китә. Шуға күрә мосолмандар был көндө мөбәрәк күрәләр. Әммә Шиғый мәзһәбендәге мосолмандар был көндө байрам итмәйҙәр.
Мәүлид байрамы[үҙгәртергә | вики-тексты үҙгәртергә]
Ғәрәпсә тыуған көн мәғәнәһендә. Рәбиғүл әүәлдең 12-се кисендә ҡояш байыу менән башлана. Был бөтә мосолмандарының донъя һәм әхирәт сәғҙәттәренә сәбәп булған Мөхәммәд СҒС тыуған көнө. Ул миләди йылы менән 570 йылдың 27 апрелендә Мәккәи Мөкәрәмәлә Ҡорайыш ҡәбиләһенең ярлы шим ырыуында донъяға килә.632 йылда вафат була. Мәүлит байрамында мәсеттәрҙә пәйғәмбәребеҙгә бағышлап хөтбәләр уҡыйҙар, вәғәздәр һөйләйҙәр. Һәр кем салауат әйтә.
Миһраж кисәһе[үҙгәртергә | вики-тексты үҙгәртергә]
Ғәрәпсәнән ауҙарһаҡ, Миһраж - юғарыға күтәрелеү, күккә ашыу тигәнде аңлата. Ҡөрьәндең 17 сүрәһендә әйтелгәнсә Мөхәммәд СҒС уяулы — йоҡоло килеш ятҡанда яҡтылыҡ баҫҡысы буйлап Аллаһы Тәғәлә менән һөйләшергә күккә ашҡан. Шул ваҡиғаны иҫтә ҡалдырыу йөҙөнән мосолмандар рәжәп айының 27-се кисендә миһраж үткәреүҙе ғәҙәткә индергәндәр
Рәғәиб кисәһе[үҙгәртергә | вики-тексты үҙгәртергә]
Рәжәб айының беренсе йомаһына ҡаршы кискә тура килә. Ошо кисте Мөхәммәдтең СҒС атаһы хәҙерәте Ғабдулла менән әсәһе хәҙрәти Әминә никахлашҡандар һәм беренсе тапҡыр күрешкәндәр.
Бәрәәт кисәһе[үҙгәртергә | вики-тексты үҙгәртергә]
Шәғбан айының 15-се көнөнә тура килә. Изге кисә 14-се шәғбанда ҡояш байығас та башлана. Риүәйәттәргә ҡарағанда, кешеләрҙең бер йыллыҡ яҙмышы, бәхете, тормошондағы уңышы, рәхәт, етеш йәшәүе ошо кистә билдәләнә.
Ғәшүрә көнө[үҙгәртергә | вики-тексты үҙгәртергә]
Ғәшүрә көнө мөхәррәм айының 10 көнөндә байрам ителә. Мөхәммәд пәйғәмбәр һәм уның сәхәбәләре ошо көндө мөбәрәк һанап, ураҙа тотҡандар, изге ғәмәлдәр ҡылғандар.
Ҡәҙер кисе[үҙгәртергә | вики-тексты үҙгәртергә]
Рамаҙан айының 26-сы көнөндә байрам ителә. МөхәммәдкәСҒС Ҡөрьән аяттары Аллаһынан ошо кистә иңдерелә башлаған тип аңлатыла. Уның изгелеге шунан килә. Хәҙерәте Рәсүл СҒС,ҡәҙер кисендә тәүбә ҡылған кешенең барлыҡ гонаһтарын Аллаһы Тәғәлә ярлыҡар, тип әйтеп ҡалдырған. Сөнки был кистә изге ғәмәлдәрҙең сауабы башҡа кистәргә ҡарағанда артыҡ була. Шуға күрә мосолмандар был төндө йоҡламай үткәрәләр. Мәсеттәрҙә намаҙ уҡыу, доға ҡылыу, Ҡөрьән уҡыу ойошторола.
Тәшриҡ көндәре[үҙгәртергә | вики-тексты үҙгәртергә]
Ҡорбан ғәйетенән һуңғы өс көндө, йәғни, зөлхиззәнең 11, 12, 13-сө көндәрен Тәшриҡ көндәре тип атайҙар. Былар изге көндәр. Ғәрәфә көнөнөң иртә намаҙынан алып тәшриҡ көнөнөң икенде намаҙына ҡәҙәр, йәмәғәт намаҙынан һуң мосолмандар һәр урында ҡысҡырып «тәҡбир тәшриҡ» әйтәләр. Йәғни Аллаһы Тәғәлә хәҙрәттәрен ололайҙар.
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Вәлиева М. Ғ., Үтәбай-Кәрими Р. Мосолман байрамдары // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.


text:
Өфөлә тиҙҙән яңы затон күпере сафҡа инәсәк
Өфөлә тиҙҙән яңы затон күпере сафҡа инәсәк.
Әлегә белгестәр объекттың нормативтарға яраҡлығын, тороҡтарының ныҡлығын тикшерә. 30 тонна ауырлыҡтағы 15 камаз яңы төҙөлгән Затон күперенең ныҡлыҡын тикшерә. Йөк төйәлгән машиналар күперҙә хәрәкәт итеп, төрлө урында туҡтап ала. Был тикшереүҙең статика өлөшө. Ә динамикаға һынау. Таҡта һалып, яһалма ҡалҡыулыҡтан камаздар үтеп, һикергәндә белгестәр геодезия ҡоролмалары ярҙамында күперҙең һығылыу кимәлен үлсәй, аҙаҡ күрһәткестәрҙе яҙып алып, нормға тап килеүен тикшерәләр. Күперҙең ныҡлығын тикшереү эштәренең мөһим өлөшө уның эсендә үткәрелә. Өҫтә йөк төйәлгән камаздар йөрөгәндә, бында аҫта белгестәр урынлаштырылған датчиктар ярҙамында төрлө күрһәткестәрҙе яҙып ала. Төҙөлөштөң өс киҫелеше ентекле ҡарала. Һиҙгер ҡоролма әҙ генә үҙгәрештәрҙе лә тоя. Төп тикшереү эштәре алдынан күперҙе тулыһынса, арҡырынан-буйына йөрөп, етешһеҙлектәрен ҡарап сыҡҡандар. Иретеп йәбештерелгән йөйҙәрҙең һәм болт менән беркетелгән урындарҙың сифатына айырыуса ҙур иғтибар бирелгән. Ауырлыҡтан күперҙең аҫты һуҙыла, ә өҫтө киреһенсә ҡыҫыла. Шуға ла датчиктар ике урында тора. Төҙөүселәр әйтеүенсә, күпер сифатлы, һуңғы технологияларҙы ҡулланып яһалған. Әле башҡа ваҡ эштәр башҡараһы ғына ҡалған. Тикшереү эштәре уңышлы тамамланһа, яңы күпер октябрь баштарында сафҡа инер тип көтөлә.